KOMISSION DELEGOITU ASETUS (EU) 2019/2124,

annettu 10 päivänä lokakuuta 2019,

Euroopan parlamentin ja neuvoston asetuksen (EU) 2017/625 täydentämisestä kauttakuljetettavien, uudelleenlastattavien ja määräpaikkaan unionin kautta jatkokuljetettavien eläinten ja tavaroiden lähetysten virallista valvontaa koskevien sääntöjen osalta sekä komission asetusten (EY) N:o 798/2008, (EY) N:o 1251/2008, (EY) N:o 119/2009, (EU) N:o 206/2010, (EU) N:o 605/2010, (EU) N:o 142/2011 ja (EU) N:o 28/2012, komission täytäntöönpanoasetuksen (EU) 2016/759 ja komission päätöksen 2007/777/EY muuttamisesta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (virallista valvontaa koskeva asetus) (1) ja erityisesti sen 50 artiklan 4 kohdan, 51 artiklan 1 kohdan a–d alakohdan, 77 artiklan 1 kohdan c ja j alakohdan ja 77 artiklan 2 kohdan,

sekä katsoo seuraavaa:

(1) Euroopan parlamentin ja neuvoston asetuksessa (EU) 2017/625 vahvistetaan puitteet viralliselle valvonnalle ja muille virallisille toimille, jotka suoritetaan elintarvikeketjua koskevan unionin lainsäädännön noudattamisen todentamiseksi. Puitteet kattavat myös sellaisten eläinten ja tavaroiden virallisen valvonnan, jotka tulevat kolmansista maista unioniin nimettyjen rajatarkastusasemien kautta.

(2) Asetuksen (EU) 2017/625 50 artiklan 4 kohdassa siirretään komissiolle valta hyväksyä sääntöjä, joissa vahvistetaan, missä tapauksissa ja millä edellytyksin yhteisen terveyttä koskevan tuloasiakirjan, jäljempänä ’CHED-asiakirja’, edellytetään olevan asetuksen (EU) 2017/625 47 artiklan 1 kohdassa tarkoitettujen eläinten, eläinperäisten tuotteiden, sukusolujen ja alkioiden, eläimistä saatavien sivutuotteiden, niistä johdettujen tuotteiden, heinän ja olkien sekä elintarvikesekoitusten, kasvien, kasvituotteiden sekä muiden tavaroiden lähetysten, jotka kuljetetaan unionin kautta, mukana määräpaikkaan asti.

(3) Asetuksen (EU) 2017/625 51 artiklan 1 kohdan a alakohdassa säädetään, että komissio vahvistaa, missä tapauksissa ja millä edellytyksin rajatarkastusasemien toimivaltaisten viranomaisten olisi voitava sallia kyseisen asetuksen 47 artiklan 1 kohdassa tarkoitettujen muiden kuin eläinperäisten elintarvikkeiden ja rehujen, kasvien, kasvituotteiden ja muiden tavaroiden lähetysten jatkokuljetus niiden lopulliseen määräpaikkaan, ennen kuin fyysisten tarkastusten tulokset ovat saatavilla.

(4) Asetuksen (EU) 2017/625 51 artiklan 1 kohdan b ja c alakohdassa annetaan komissiolle valta vahvistaa, missä tapauksissa ja millä edellytyksin lento- tai meriteitse saapuvien ja samassa kuljetusvälineessä jatkokuljetettavien eläinten uudelleenlastattujen lähetysten tunnistustarkastukset ja fyysiset tarkastukset voidaan tehdä muulla rajatarkastusasemalla kuin sillä, joka on niiden ensimmäinen saapumispaikka unionissa. Uudelleenlastattujen lähetysten vaikuttavan valvonnan varmistamiseksi on aiheellista vahvistaa määräajat ja järjestelyt, joiden mukaisesti rajatarkastusaseman toimivaltaisten viranomaisten olisi tehtävä asiakirjatarkastukset, tunnistustarkastukset ja fyysiset tarkastukset.

(5) Asetuksen (EU) 2017/625 51 artiklan 1 kohdan d alakohdassa säädetään, että komissio vahvistaa, missä tapauksissa ja millä edellytyksin olisi annettava lupa asetuksen (EU) 2017/625 47 artiklan 1 kohdassa tarkoitettujen eläinten, eläinperäisten tuotteiden, sukusolujen ja alkioiden, eläimistä saatavien sivutuotteiden, niistä johdettujen tuotteiden, heinän ja olkien sekä elintarvikesekoitusten, kasvien, kasvituotteiden ja muiden tavaroiden lähetysten kauttakuljettamiseen unionin kautta. Siinä säädetään myös, että komissio vahvistaa säännöt, jotka koskevat tällaisten lähetysten tiettyjen virallisen valvonnan toimien suorittamista rajatarkastusasemalla, sekä tapaukset missä tapauksissa ja millä edellytyksin tavaroita voidaan väliaikaisesti varastoida tullivarastoissa, vapaa-alueilla sijaitsevissa varastoissa, väliaikaisissa varastotiloissa sekä tavarantoimituksiin Naton tai Yhdysvaltojen sotilastukikohtiin erikoistuneissa varastoissa.

(6) Rajatarkastusasemien toimivaltaisten viranomaisten olisi voitava sallia sellaisten muiden kuin eläinperäisten elintarvikkeiden ja rehujen, joihin sovelletaan asetuksen (EU) 2017/625 47 artiklan 1 kohdan d, e ja f alakohdassa tarkoitettuja toimenpiteitä, sekä kyseisen asetuksen 47 artiklan 1 kohdan c ja e alakohdassa tarkoitettujen kasvien, kasvituotteiden ja muiden tavaroiden lähetysten jatkokuljetus lopulliseen määräpaikkaan, ennen kuin laboratorioanalyysien ja -testien tulokset ovat saatavilla. Elintarvikkeet ja rehut, joista tällaiset lähetykset koostuvat, saattavat sisältyä luetteloon tavaroista, joihin sovelletaan asetuksen (EU) 2017/625 47 artiklan 2 kohdan b alakohdan nojalla vahvistettua tilapäisesti tihennettyä virallista valvontaa unionin saapumispaikassa, tai niihin saatetaan soveltaa Euroopan parlamentin ja neuvoston asetuksen (EY) N:o 178/2002 (2) 53 artiklan 1 kohdan b alakohdan mukaisesti annetuissa säädöksissä säädettyä kiireellistä toimenpidettä, asetuksen (EU) 2017/625 126 artiklan mukaisesti annetuissa säädöksissä säädettyjä unioniin tuloa koskevia lisäedellytyksiä tai asetuksen (EU) 2017/625 128 artiklan mukaisesti annetuissa säädöksissä säädettyjä unioniin tuloa koskevia erityisiä toimenpiteitä.

(7) Jatkokuljetusta määräpaikkaan koskevaan lupaan olisi sovellettava edellytyksiä, joilla varmistetaan riskien asianmukainen hallinta. Jotta voidaan hillitä ihmisten terveyteen tai kasvinterveyteen kohdistuvia mahdollisia riskejä, sellaisten muiden kuin eläinperäisten elintarvikkeiden ja rehujen lähetykset, joihin sovelletaan asetuksen (EU) 2017/625 47 artiklan 1 kohdan d, e ja f alakohdassa tarkoitettuja toimenpiteitä, sekä kyseisen asetuksen 47 artiklan 1 kohdan c ja e alakohdassa tarkoitettujen kasvien, kasvituotteiden ja muiden tavaroiden lähetykset olisi kuljetettava jäsenvaltioiden nimeämiin jatkokuljetuksen määräpaikkana oleviin tiloihin lopullisessa määräpaikassa ja varastoitava niissä siihen asti, kun laboratorioanalyysien ja -testien tulokset ovat saatavilla.

(8) Jatkokuljetuksen määräpaikkana olevien tilojen olisi oltava tullivarastoja tai väliaikaisia varastotiloja, jotka on valtuutettu, osoitettu tai hyväksytty Euroopan parlamentin ja neuvoston asetuksen (EU) N:o 952/2013 (3) mukaisesti, ja elintarvike- ja rehuhygienian varmistamiseksi ne olisi ilmoitettava toimivaltaisille viranomaisille rekisteröintiä varten Euroopan parlamentin ja neuvoston asetuksessa (EY) N:o 852/2004 (4) ja Euroopan parlamentin ja neuvoston asetuksessa (EY) N:o 183/2005 (5) säädetyn mukaisesti.

(9) Sellaisten kolmansista maista lento- tai meriteitse tulevien eläinten lähetyksiin, jotka pysyvät samassa kuljetusvälineessä johonkin kolmanteen maahan tai toiseen jäsenvaltioon suuntautuvaa jatkomatkaa varten ja jotka on tarkoitettu saatettaviksi markkinoille unionissa tai kauttakuljetettaviksi unionin kautta, liittyy vähemmän eläinten terveyteen kohdistuvia riskejä kuin muihin eläinkuljetuksiin, mukaan lukien satamissa tai lentoasemilla uudelleenlastattavat lähetykset. Sen vuoksi tällaisten eläinten tunnistustarkastukset ja fyysiset tarkastukset olisi tehtävä sillä rajatarkastusasemalla, jonka kautta tuonti unionin alueelle tapahtuu, ellei epäillä asetuksen (EU) 2017/625 1 artiklan 2 kohdassa tarkoitettujen sääntöjen noudattamatta jättämistä. Lisäksi olisi tehtävä asiakirjatarkastukset niillä rajatarkastusasemilla, mukaan lukien se rajatarkastusasema, jonka kautta tuonti unionin alueelle tapahtuu, joilla eläimet esitetään virallista valvontaa varten ja joiden kautta ne tulevat unioniin saatettaviksi myöhemmin markkinoille tai kauttakuljetettaviksi unionin alueen kautta.

(10) Pitkät kuljetusmatkat samassa kuljetusvälineessä saattavat olla haitallisia eläinten hyvinvoinnin kannalta. Eläinten hyvinvointia kuljetuksen aikana koskevien vaatimusten noudattamiseksi olisi sovellettava neuvoston asetuksen (EY) N:o 1/2005 (6) säännöksiä siihen asti, kun eläinlähetys saapuu sille rajatarkastusasemalle, jonka kautta tuonti unionin alueelle tapahtuu.

(11) Jotta vältettäisiin eläintautien kulkeutuminen unioniin, asiakirjatarkastukset, tunnistustarkastukset ja fyysiset tarkastukset uudelleenlastattaville eläinkuljetuksille on tarpeen tehdä satamissa ja lentoasemilla sillä rajatarkastusasemalla, jossa ensimmäinen uudelleenlastaus suoritetaan.

(12) Kun otetaan huomioon uudelleenlastattavien eläinperäisten tuotteiden, sukusolujen ja alkioiden, eläimistä saatavien sivutuotteiden, niistä johdettujen tuotteiden, heinän ja olkien sekä elintarvikesekoitusten lähetyksiin liittyvät riskit ihmisten ja eläinten terveydelle sekä tarve varmistaa tällaisten lähetysten virallisen valvonnan tehokas toteuttaminen, on aiheellista vahvistaa ajanjakso, jonka kuluessa sen rajatarkastusaseman, jolla uudelleenlastaus suoritetaan, toimivaltaisten viranomaisten olisi tehtävä asiakirjatarkastukset. Uudelleenlastausajan laskeminen olisi aloitettava siitä, kun lähetys saapuu jäsenvaltion satamaan tai lentoasemalle. Kun epäillään asetuksen (EU) 2017/625 1 artiklan 2 kohdassa tarkoitettujen sääntöjen noudattamatta jättämistä, sen rajatarkastusaseman, jolla uudelleenlastaus suoritetaan, toimivaltaisten viranomaisten olisi tehtävä asiakirjatarkastukset, tunnistustarkastukset ja fyysiset tarkastukset.

(13) Kun otetaan huomioon tarve varmistaa virallisen valvonnan tehokas toteuttaminen sekä asetuksen (EU) 2017/625 47 artiklan 1 kohdan c ja e alakohdassa tarkoitettujen kasvien, kasvituotteiden ja muiden tavaroiden uudelleenlastatuista lähetyksistä aiheutuvat riskit kasvinterveydelle, on aiheellista vahvistaa määräajat, joiden umpeuduttua sen rajatarkastusaseman, jolla uudelleenlastaus suoritetaan, toimivaltaiset viranomaiset voivat tehdä asiakirjatarkastukset. Uudelleenlastausajan laskeminen olisi aloitettava siitä, kun lähetys saapuu jäsenvaltion satamaan tai lentoasemalle. Kun epäillään asetuksen (EU) 2017/625 1 artiklan 2 kohdassa tarkoitettujen sääntöjen noudattamatta jättämistä, sen rajatarkastusaseman, jolla uudelleenlastaus suoritetaan, toimivaltaisten viranomaisten olisi tehtävä asiakirjatarkastukset, tunnistustarkastukset ja fyysiset tarkastukset.

(14) On aiheellista säätää, että jollei asetuksen (EU) 2017/625 47 artiklan 1 kohdan c ja e alakohdassa tarkoitetuille uudelleenlastattaville kasvien, kasvituotteiden ja muiden tavaroiden lähetyksille, jotka on tarkoitus saattaa unionin markkinoille, ole asetuksen (EU) 2017/625 1 artiklan 2 kohdassa tarkoitettujen sääntöjen epäillyn noudattamatta jättämisen perusteella tehty kaikkia tarkastuksia sillä rajatarkastusasemalla, jolla uudelleenlastaus suoritetaan, sen rajatarkastusaseman, jonka kautta tuonti unionin alueelle tapahtuu, toimivaltaisten viranomaisten olisi tehtävä asiakirjatarkastukset, tunnistustarkastukset ja fyysiset tarkastukset.

(15) Hallinnollisen rasitteen keventämiseksi uudelleenlastattavista lähetyksistä vastaavien toimijoiden olisi voitava välittää sen rajatarkastusaseman, jolla uudelleenlastaus suoritetaan, toimivaltaisille viranomaisille tiedot tavaroiden tunnistamisesta ja sijainnista satamassa tai lentoasemalla, niiden arvioitu saapumisaika, arvioitu lähtöaika ja lähetyksen määräpaikka. Tätä varten jäsenvaltioilla olisi oltava tietojärjestelmä, jonka avulla ne voivat tarkastella toimijoiden antamia tietoja ja tarkistaa, etteivät asiakirjatarkastusten tekemiselle asetetut määräajat ole ylittyneet.

(16) Kansanterveydelle ja eläinten terveydelle aiheutuvat riskit ovat pienet sellaisten muiden kuin eläinperäisten elintarvikkeiden ja rehujen tapauksessa, joihin sovelletaan asetuksen (EU) 2017/625 47 artiklan 1 kohdan d, e ja f alakohdassa tarkoitettuja toimenpiteitä tai säädöksiä ja jotka uudelleenlastataan aluksesta tai ilma-aluksesta toiseen alukseen tai ilma-alukseen tullivalvonnassa samassa satamassa tai samalla lentoasemalla. Siksi on aiheellista säätää, että tällaisessa tapauksessa asiakirjatarkastuksia, tunnistustarkastuksia ja fyysisiä tarkastuksia ei pitäisi tehdä sillä rajatarkastusasemalla, jolla uudelleenlastaus suoritetaan, vaan myöhemmässä vaiheessa sillä rajatarkastusasemalla, jonka kautta tuonti unionin alueelle tapahtuu. Näin ollen lähetyksestä vastaavan toimijan olisi annettava ennakkoilmoitus lähetyksen saapumisesta täyttämällä ja toimittamalla CHED-asiakirjan asiaa koskeva osa virallisen valvonnan tiedonhallintajärjestelmässä, jäljempänä ’IMSOC’, välitettäväksi sen rajatarkastusaseman, jonka kautta tuonti unionin alueelle tapahtuu, toimivaltaisille viranomaisille.

(17) Eläinten terveyden ja hyvinvoinnin suojelemiseksi sellaisille eläinlähetyksille, jotka ovat tullivalvonnassa kauttakuljetettavina jostakin kolmannesta maasta johonkin toiseen kolmanteen maahan unionin alueen kautta, olisi tehtävä asiakirjatarkastukset, tunnistustarkastukset ja fyysiset tarkastukset sillä rajatarkastusasemalla, joka on niiden ensimmäinen saapumispaikka unionissa, ja tällaiseen kauttakuljetukseen olisi annettava lupa ainoastaan, jos tarkastuksista on saatu toivotut tulokset.

(18) Ihmisten ja eläinten terveyden suojelemiseksi eläinperäisten tuotteiden, sukusolujen ja alkioiden, eläimistä saatavien sivutuotteiden, niistä johdettujen tuotteiden, heinän ja olkien sekä elintarvikesekoitusten lähetyksille, jotka ovat kauttakuljetettavina jostakin kolmannesta maasta johonkin toiseen kolmanteen maahan unionin alueen kautta, olisi tehtävä asiakirjatarkastukset ja tunnistustarkastukset rajatarkastusasemalla. Tällaiseen kauttakuljetukseen olisi annettava lupa tietyin edellytyksin, joihin kuuluvat toivotut tulokset rajatarkastusasemalla tehdyistä tarkastuksista, jotta varmistetaan riskien asianmukainen hallinta rajalla ja kauttakuljetuksen aikana sekä viime kädessä se, että tällaiset tavarat poistuvat unionin alueelta.

(19) Kasvinterveyden suojelemiseksi asetuksen (EU) 2017/625 47 artiklan 1 kohdan c ja e alakohdassa tarkoitettujen kasvien, kasvituotteiden ja muiden tavaroiden lähetyksille, jotka ovat kauttakuljetettavina jostakin kolmannesta maasta johonkin toiseen kolmanteen maahan ja kulkevat unionin alueen kautta, olisi tehtävä riskien perusteella asiakirjatarkastukset ja fyysiset tarkastukset rajatarkastusasemalla. Tällaiseen kauttakuljetukseen olisi annettava lupa tietyin edellytyksin, joihin kuuluvat toivotut tulokset rajatarkastusasemalla tehdyistä tarkastuksista.

(20) Joissakin tapauksissa eläinperäisten tuotteiden, sukusolujen ja alkioiden, eläimistä saatavien sivutuotteiden, niistä johdettujen tuotteiden, heinän ja olkien sekä elintarvikesekoitusten lähetykset, jotka ovat kauttakuljetettavina jostakin kolmannesta maasta johonkin toiseen kolmanteen maahan unionin alueen kautta, voidaan varastoida väliaikaisesti varastoihin. Tällaisten lähetysten jäljitettävyyden varmistamiseksi tällaiseen väliaikaiseen varastointiin olisi käytettävä ainoastaan jäsenvaltioiden toimivaltaisten viranomaisten hyväksymiä varastoja, jotka täyttävät asetuksessa (EY) N:o 852/2004 ja komission asetuksessa (EU) N:o 142/2011 (7) säädetyt ja tarkoitetut hygieniavaatimukset.

(21) Avoimuuden vuoksi jäsenvaltioiden olisi pidettävä IMSOC:ssä yllä ja ajan tasalla luetteloa kaikista hyväksytyistä varastoista, mukaan lukien niiden nimi ja osoite, tavaraluokka, jota varten ne on hyväksytty, ja hyväksyntänumero. Hyväksytyille varastoille olisi tehtävä säännöllisesti toimivaltaisen viranomaisen suorittamia virallisia tarkastuksia sen varmistamiseksi, että niiden hyväksymisedellytykset pysyvät voimassa.

(22) Sen varmistamiseksi, että eläinperäisten tuotteiden, sukusolujen ja alkioiden, eläimistä saatavien sivutuotteiden, niistä johdettujen tuotteiden, heinän ja olkien sekä elintarvikesekoitusten lähetykset tosiasiallisesti toimitetaan unionista lähteville aluksille, sotilasalukset mukaan luettuina, määräsataman toimivaltaisen viranomaisen tai aluksen päällikön edustajan olisi toimituksen toteuduttua vahvistettava toimitus siitä rajatarkastusasemasta, jonka kautta tuonti unionin alueelle tapahtui, tai siitä varastosta, jossa tavaroita on varastoitu väliaikaisesti, vastaaville toimivaltaisille viranomaisille. Vahvistus olisi annettava viralliseen todistukseen tehtävällä allekirjoituksella tai sähköisesti. Jos lähetyksiä ei toimiteta alukselle joko siksi, että ne eivät ehtineet alukseen satamassa, tai logististen ongelmien vuoksi, varastosta taikka siitä rajatarkastusasemasta, jonka kautta tuonti unionin alueelle tapahtuu, vastaavan toimivaltaisen viranomaisen olisi voitava antaa lupa lähetyksen palauttamiseen lähetyspaikkaan.

(23) Joissakin jäsenvaltioissa eläinten ja tavaroiden kauttakulkuun sovelletaan maiden maantieteellisen sijainnin vuoksi erityisiä edellytyksiä, jotka vahvistetaan tiettyjen eläinten, sukusolujen ja alkioiden, eläimistä saatavien sivutuotteiden ja eläinperäisten tuotteiden tuloa unioniin koskevissa säännöissä. Näiden edellytysten täyttymisen valvontaa tukemaan tarvitaan siksi erityiset valvontamenettelyt ja -ehdot.

(24) On tarpeen vahvistaa ehdot, joiden mukaisesti sellaisten eläinperäisten tuotteiden, sukusolujen ja alkioiden, eläimistä saatavien sivutuotteiden, niistä johdettujen tuotteiden, heinän ja olkien sekä elintarvikesekoitusten lähetykset, joille on annettu lupa kauttakuljetukseen unionin alueen kautta mutta jotka määrämaana oleva kolmas maa hylkää, olisi voitava palauttaa suoraan sille rajatarkastusasemalle, joka oli antanut niille luvan kauttakuljetukseen unionin kautta, tai varastoon, jossa tällaisia tavaroita säilytettiin unionin alueella ennen kuin ne hylättiin kolmannessa maassa.

(25) Ottaen huomioon ihmisten ja eläinten terveydelle ja hyvinvoinnille aiheutuvat riskit rajatarkastusasemien toimivaltaisten viranomaisten olisi tehtävä sellaisille eläinten, eläinperäisten tuotteiden, sukusolujen ja alkioiden, eläimistä saatavien sivutuotteiden, niistä johdettujen tuotteiden, heinän ja olkien sekä elintarvikesekoitusten lähetyksille, jotka siirretään unionin alueelta toiseen osaan unionin aluetta jonkin kolmannen maan alueen kautta, asiakirjatarkastukset ja tunnistustarkastukset ennen niiden uudelleentuontia unionin alueelle. Kasveille, kasvituotteille ja muille tavaroille, jotka on asianmukaisesti pakattu ja joita kuljetetaan Euroopan parlamentin ja neuvoston asetuksen (EU) 2016/2031 (8) 47 artiklan 1 kohdan b alakohdassa tarkoitetulla tavalla, ei pitäisi tehdä tarkastuksia sillä rajatarkastusasemalla, jonka kautta uudelleentuonti unionin alueelle tapahtuu, koska niihin liittyvä tuhoojien kulkeutumisriski on pieni.

(26) Asianmukaisen viestinnän ja vastuunjaon varmistamiseksi eri viranomaisten ja toimijoiden välillä CHED-asiakirjasta olisi täytettävä asiaankuuluva osa. Lähetyksestä vastaavan toimijan olisi täytettävä osa I ja toimitettava se rajatarkastusaseman toimivaltaisille viranomaisille ennen lähetyksen saapumista. Toimivaltaisten viranomaisten olisi täytettävä osa II heti, kun tässä asetuksessa tarkoitetut tarkastukset on tehty ja lähetystä koskeva päätös on tehty ja kirjattu kyseiseen osaan. Poistumisrajatarkastusaseman tai lopullisen määräpaikan toimivaltaisten viranomaisten tai paikallisen toimivaltaisen viranomaisen olisi täytettävä osa III heti, kun tässä asetuksessa tarkoitetut tarkastukset on suoritettu.

(27) Jotta varmistetaan Kroatian alueelta tulevien ja Bosnia ja Hertsegovinan alueen kautta Neumissa, jäljempänä ’Neumin käytävä’, kuljetettavien eläinperäisten tuotteiden, sukusolujen ja alkioiden, eläimistä saatavien sivutuotteiden, niistä johdettujen tuotteiden, heinän ja olkien sekä elintarvikesekoitusten lähetysten koskemattomuus ennen niiden tuloa Kroatian alueelle Klekin tai Zaton Dolin saapumispaikkojen kautta, toimivaltaisen viranomaisen olisi tarkastettava tavaroita kuljettavien ajoneuvojen tai kuljetuskonttien sinetit ja kirjattava ylös niiden lähtö- ja saapumispäivä ja -aika.

(28) Kun tiettyjen asetuksen (EU) 2017/625 47 artiklan 1 kohdan b, c, d, e ja f alakohdassa tarkoitettujen tavaroiden lähetykset on tarkoitus saattaa markkinoille unionissa tai kuljettaa unionin kautta, niiden kuljettamista saapumisrajatarkastusasemalta määräpaikkana olevaan laitokseen tai poistumisrajatarkastusasemalle ja niiden saapumista määräpaikkaan on unionin lainsäädännön mukaan joissakin tapauksissa seurattava. Kansanterveyteen ja eläinten terveyteen kohdistuvien riskien ehkäisemiseksi sen rajatarkastusaseman, jonka kautta tuonti unionin alueelle tapahtuu, toimivaltaisten viranomaisten olisi seurattava, että lähetykset saapuvat määräpaikkaan 15 päivän kuluessa.

(29) Yksi asetuksen (EU) 2017/625 tarkoituksista on vahvistaa säännöt yhdessä säädöksessä sen sijaan, että ne olisivat hajallaan useissa säädöksissä, ja tehdä sillä tavalla säännöistä helpompia ymmärtää ja soveltaa. Tässä asetuksessa noudatetaan samaa lähestymistapaa ja vältytään siten lukuisilta ristiviittauksilta eri säädösten välillä, mikä lisää avoimuutta. Useat tässä säädösluonnoksessa vahvistettavat täydentävät säännöt liittyvät toisiinsa, ja niitä on tarkoitus soveltaa yhdessä. Tämä koskee erityisesti kauttakuljetusta koskevia sääntöjä, joita myös sovelletaan samasta päivämäärästä alkaen. Kun nämä täydentävät säännöt vahvistetaan yhdessä säädöksessä, vältytään sääntöjen päällekkäisyyden riskiltä.

(30) Komission päätöksessä 2000/208/EY (9), komission päätöksessä 2000/571/EY (10) ja komission täytäntöönpanopäätöksessä 2011/215/EU (11) vahvistetaan sääntöjä aloilla, jotka kuuluvat tämän asetuksen soveltamisalaan. Näin ollen kyseiset säädökset olisi päällekkäisten sääntöjen välttämiseksi kumottava.

(31) Komission päätöstä 2007/777/EY (12), komission asetusta (EY) N:o 798/2008 (13), komission asetusta (EY) N:o 1251/2008 (14), komission asetusta (EY) N:o 119/2009 (15), komission asetusta (EU) N:o 206/2010 (16), komission asetusta (EU) N:o 605/2010 (17), asetusta (EU) N:o 142/2011, komission asetusta (EU) N:o 28/2012 (18) ja komission täytäntöönpanoasetusta (EU) 2016/759 (19) olisi muutettava sen varmistamiseksi, että kyseisissä säädöksissä vahvistetut säännöt ovat yhdenmukaisia tässä asetuksessa vahvistettujen sääntöjen kanssa.

(32) Koska asetusta (EU) 2017/625 sovelletaan 14 päivästä joulukuuta 2019, myös tätä asetusta olisi sovellettava kyseisestä päivästä,

ON HYVÄKSYNYT TÄMÄN ASETUKSEN:

I luku

Kohde, soveltamisala ja määritelmät

1 artikla Kohde ja soveltamisala 1. Tässä asetuksessa vahvistetaan a) säännöt sen määrittämiseksi, missä tapauksissa ja millä edellytyksin rajatarkastusaseman toimivaltaiset viranomaiset voivat sallia seuraaviin luokkiin kuuluvien tavaroiden lähetysten jatkokuljetuksen lopulliseen määräpaikkaan unionissa, ennen kuin osana asetuksen (EU) 2017/625 49 artiklan 1 kohdassa tarkoitettuja fyysisiä tarkastuksia tehtyjen laboratorioanalyysien ja -testien tulokset ovat saatavilla: i) asetuksen (EU) 2016/2031 72 artiklan 1 kohdan ja 74 artiklan 1 kohdan nojalla vahvistetuissa luetteloissa tarkoitetut kasvit, kasvituotteet ja muut tavarat; ii) kasvit, kasvituotteet ja muut tavarat, joihin sovelletaan asetuksen (EU) 2017/625 47 artiklan 1 kohdan e alakohdassa tarkoitettua kiireellistä toimenpidettä; iii) muut kuin eläinperäiset elintarvikkeet ja rehut, joihin sovelletaan asetuksen (EU) 2017/625 47 artiklan 1 kohdan d, e ja f alakohdassa tarkoitetuissa säädöksissä säädettyjä toimenpiteitä; b) säännöt sen määrittämiseksi, missä tapauksissa ja millä edellytyksin lento- tai meriteitse saapuvien ja samassa kuljetusvälineessä jatkokuljetettavien eläinten tunnistustarkastukset ja fyysiset tarkastukset voidaan tehdä muulla rajatarkastusasemalla kuin sillä, joka on niiden ensimmäinen saapumispaikka unionissa; c) erityiset säännöt, jotka koskevat eläinten ja seuraavien tavaraluokkien uudelleenlastattujen lähetysten virallista valvontaa rajatarkastusasemilla: i) eläinperäiset tuotteet, sukusolut ja alkiot, eläimistä saatavat sivutuotteet, niistä johdetut tuotteet, heinä ja oljet sekä elintarvikesekoitukset; ii) asetuksen (EU) 2016/2031 72 artiklan 1 kohdan ja 74 artiklan 1 kohdan nojalla laadituissa luetteloissa tarkoitetut kasvit, kasvituotteet ja muut tavarat; iii) kasvit, kasvituotteet ja muut tavarat, joihin sovelletaan asetuksen (EU) 2017/625 47 artiklan 1 kohdan e alakohdassa tarkoitetuissa asetuksen (EU) 2016/2031 artikloissa säädettyä kiireellistä toimenpidettä; iv) muut kuin eläinperäiset elintarvikkeet ja rehut, joihin sovelletaan asetuksen (EU) 2017/625 47 artiklan 1 kohdan d, e ja f alakohdassa tarkoitettuja säädöksiä tai toimenpiteitä; d) erityiset säännöt, jotka koskevat eläinten ja seuraavien tavaraluokkien kauttakuljetettavina olevien lähetysten valvontaa: i) eläinperäiset tuotteet, sukusolut ja alkiot, eläimistä saatavat sivutuotteet, niistä johdetut tuotteet, heinä ja oljet sekä elintarvikesekoitukset; ii) asetuksen (EU) 2016/2031 72 artiklan 1 kohdan ja 74 artiklan 1 kohdan nojalla vahvistetuissa luetteloissa tarkoitetut kasvit, kasvituotteet ja muut tavarat; iii) kasvit, kasvituotteet ja muut tavarat, joihin sovelletaan asetuksen (EU) 2017/625 47 artiklan 1 kohdan e alakohdassa säädettyä kiireellistä toimenpidettä. 2. Tätä asetusta sovelletaan selkärankaisiin ja selkärangattomiin eläimiin, lukuun ottamatta a) lemmikkieläimiä, sellaisina kuin ne on määritelty Euroopan parlamentin ja neuvoston asetuksen (EU) 2016/429 (20) 4 artiklan 11 kohdassa; ja b) tieteellisiin tarkoituksiin tarkoitettuja selkärangattomia eläimiä, sellaisina kuin niitä tarkoitetaan komission delegoidun asetuksen (EU) 2019/2122 (21) 3 artiklassa.

2 artikla Määritelmät Tässä asetuksessa tarkoitetaan: 1) ’yhteisellä terveyttä koskevalla tuloasiakirjalla’ tai ’CHED-asiakirjalla’ yhteistä terveyttä koskevaa tuloasiakirjaa, jota käytetään ennakkoilmoituksen antamiseen lähetysten saapumisesta rajatarkastusasemalle sekä sen lähetyksen osalta, jonka mukana kyseinen asiakirja on, suoritetun virallisen valvonnan tulosten ja toimivaltaisten viranomaisten tekemien päätösten kirjaamiseen; 2) ’uudelleenlastatuilla lähetyksillä’ unioniin meri- tai lentoteitse jostakin kolmannesta maasta tulevia eläin- tai tavaralähetyksiä, kun kyseiset eläimet tai tavarat siirretään aluksesta tai ilma-aluksesta ja kuljetetaan tullivalvonnassa toiseen alukseen tai ilma-alukseen samassa satamassa tai samalla lentoasemalla jatkokuljetukseen valmistautumiseksi; 3) ’varastolla’ a) tullivarastoa, vapaa-alueella sijaitsevaa varastoa tai väliaikaiseen varastointiin tarkoitettua varastotilaa, joka on hyväksytty tai osoitettu asetuksen (EU) N:o 952/2013 147 artiklan 1 kohdan, 240 artiklan 1 kohdan tai 243 artiklan 1 kohdan mukaisesti; tai b) varastoa, joka on erikoistunut tavaroiden toimittamiseen Naton tai Yhdysvaltojen sotilastukikohtiin; 4) ’jatkokuljetuksella määräpaikkaan’ tavaralähetysten siirtämistä rajatarkastusasemalta niiden lopulliseen määräpaikkaan unionissa, ennen kuin laboratorioanalyysien ja -testien tulokset ovat saatavilla; 5) ’jatkokuljetuksen määräpaikkana olevalla tilalla’ lopullisessa määräpaikassa unionissa tai paikassa, joka kuuluu saman toimivaltaisen viranomaisen toimivaltaan kuin lopullinen määräpaikka, sijaitsevaa tilaa, jonka määrämaana oleva jäsenvaltio on nimennyt määräpaikkaan jatkokuljetettavina olevien tavaroiden lähetysten varastointiin ennen niiden luovuttamista vapaaseen liikkeeseen; 6) ’virallisen valvonnan tiedonhallintajärjestelmällä’ tai ’IMSOC:llä’ asetuksen (EU) 2017/625 131 artiklassa tarkoitettua virallisen valvonnan tiedonhallintajärjestelmää; 7) ’rajatarkastusasemalla, jonka kautta tuonti unionin alueelle tapahtuu’, sitä rajatarkastusasemaa, jolla eläimet tai tavarat esitetään virallista valvontaa varten ja jonka kautta ne tulevat unioniin saatettaviksi myöhemmin markkinoille tai kauttakuljetettaviksi unionin alueen kautta ja joka voi olla se rajatarkastusasema, joka on niiden ensimmäinen saapumispaikka unionissa; 8) ’säännellyillä muilla kuin unionikaranteenituhoojilla’ tuhoojia, jotka täyttävät kaikki asetuksen (EU) 2016/2031 36 artiklassa luetellut edellytykset; 9) ’hyväksytyllä varastolla’ toimivaltaisten viranomaisten tämän asetuksen 23 artiklassa säädetyn mukaisesti hyväksymää varastoa; 10) ’erikseen määritellyistä taudinaiheuttajista vapailla munilla’ siitosmunia, jotka on saatu erikseen määritellyistä taudinaiheuttajista vapaista siipikarjaparvista sellaisina kuin ne on kuvattu Euroopan farmakopeassa (22), ja jotka on tarkoitettu yksinomaan diagnostiseen tai farmaseuttiseen käyttöön tai tutkimuskäyttöön.

II luku

1 artiklan 1 kohdan a alakohdassa tarkoitettujen kasvien, kasvituotteiden ja muiden tavaroiden sekä muiden kuin eläinperäisten elintarvikkeiden ja rehujen lähetysten jatkokuljetus määräpaikkaan

1 jakso

Jatkokuljetusta määräpaikkaan koskevat edellytykset

3 artikla Toimijoiden velvollisuudet ennen luvan antamista jatkokuljetukselle määräpaikkaan 1. Edellä 1 artiklan 1 kohdan a alakohdassa tarkoitettujen tavaroiden lähetyksistä vastaavan toimijan on pyydettävä sen rajatarkastusaseman, jonka kautta tuonti unionin alueelle tapahtuu, toimivaltaisilta viranomaisilta lupaa jatkokuljetukselle määräpaikkaan ennen lähetyksen saapumista rajatarkastusasemalle. Tällainen pyyntö on esitettävä antamalla asetuksen (EU) 2017/625 56 artiklan 3 kohdan a alakohdassa tarkoitettu ennakkoilmoitus täyttämällä CHED-asiakirjan osa I. 2. Kun on kyse sellaisista 1 artiklan 1 kohdan a alakohdassa tarkoitettujen tavaroiden lähetyksistä, jotka valitaan rajatarkastusasemalla näytteenottoon ja laboratorioanalyyseihin, lähetyksistä vastaava toimija voi pyytää sen rajatarkastusaseman, jonka kautta tuonti unionin alueelle tapahtuu, toimivaltaisilta viranomaisilta lupaa jatkokuljetukselle määräpaikkaan täyttämällä CHED-asiakirjan osan I.

4 artikla Lupa jatkokuljetukselle määräpaikkaan Sen rajatarkastusaseman, jonka kautta tuonti unionin alueelle tapahtuu, toimivaltaiset viranomaiset voivat antaa luvan 1 artiklan 1 kohdan a alakohdassa tarkoitettujen tavaroiden lähetysten jatkokuljetukseen määräpaikkaan, jos seuraavat edellytykset täyttyvät: a) rajatarkastusasemalla suoritettavien asiakirjatarkastusten, tunnistustarkastusten ja fyysisten tarkastusten, lukuun ottamatta näiden fyysisten tarkastusten yhteydessä tehtäviä laboratorioanalyyseja ja -testejä, tulos on tyydyttävä; b) lähetyksestä vastaava toimija on pyytänyt jatkokuljetuslupaa määräpaikkaan 3 artiklan mukaisesti.

5 artikla Toimijoiden velvollisuudet sen jälkeen, kun jatkokuljetukselle määräpaikkaan on annettu lupa Kun sen rajatarkastusaseman, jonka kautta tuonti unionin alueelle tapahtuu, toimivaltaiset viranomaiset antavat luvan 1 artiklan 1 kohdan a alakohdassa tarkoitettujen tavaroiden lähetysten jatkokuljetukseen määräpaikkaan, lähetyksestä vastaavan toimijan on a) täytettävä saman lähetyksen osalta erillisen CHED-asiakirjan osa I, joka liitetään IMSOC:ssä 3 artiklassa tarkoitettuun CHED-asiakirjaan, ja ilmoitettava siinä kuljetusväline ja lähetyksen saapumispäivä valittuun jatkokuljetuksen määräpaikkana olevaan tilaan; b) toimitettava a alakohdassa tarkoitettu CHED-asiakirja IMSOC:iin välitettäväksi sen rajatarkastusaseman toimivaltaisille viranomaisille, jotka antoivat luvan jatkokuljetukselle määräpaikkaan.

6 artikla Määräpaikkaan jatkokuljetettavina olevien lähetysten kuljetusta ja varastointia koskevat edellytykset 1. Niistä lähetyksistä, joille on annettu lupa jatkokuljetukseen määräpaikkaan 4 artiklan mukaisesti, vastaavan toimijan on varmistettava, että a) jatkokuljetuksen määräpaikkana olevaan tilaan kuljettamisen ja siellä varastoinnin aikana lähetykseen ei kajota millään tavalla; b) lähetystä ei muuteta, käsitellä tai korvata eikä sen pakkausta vaihdeta; c) lähetys ei poistu jatkokuljetuksen määräpaikkana olevasta tilasta ennen kuin rajatarkastusaseman toimivaltaiset viranomaiset ovat tehneet lähetystä koskevan päätöksen asetuksen (EU) 2017/625 55 artiklan mukaisesti. 2. Lähetyksestä vastaavan toimijan on kuljetettava lähetys siltä rajatarkastusasemalta, jonka kautta tuonti unionin alueelle tapahtuu, tullivalvonnassa suoraan jatkokuljetuksen määräpaikkana olevaan tilaan purkamatta tavaroita kuljetuksen aikana ja varastoitava se jatkokuljetuksen määräpaikkana olevaan tilaan. 3. Lähetyksestä vastaavan toimijan on varmistettava, että 1 artiklan 1 kohdan a alakohdan i ja ii alakohdassa tarkoitettujen kasvien, kasvituotteiden ja muiden tavaroiden lähetysten pakkaus tai kuljetusväline on suljettu tai sinetöity sillä tavalla, että jatkokuljetuksen määräpaikkana olevaan tilaan kuljettamisen ja siellä varastoinnin aikana a) niistä ei aiheudu toisille kasveille, kasvituotteille tai muille tavaroille sellaisten tuhoojien aiheuttamaa saastumista tai tartuntaa, jotka sisältyvät unionikaranteenituhoojien tai säänneltyjen muiden kuin unionikaranteenituhoojien luetteloon; b) ne eivät joudu tuhoojien, jotka ovat muita kuin karanteenituhoojia, saastuttamiksi tai tartuttamiksi. 4. Lähetyksestä vastaavan toimijan on varmistettava, että 3 artiklassa tarkoitetun CHED-asiakirjan paperikopio tai sähköinen jäljennös seuraa lähetyksen mukana siltä rajatarkastusasemalta, jonka kautta tuonti unionin alueelle tapahtuu, jatkokuljetuksen määräpaikkana olevaan tilaan. 5. Lähetyksestä vastaavan toimijan on ilmoitettava lopullisen määräpaikan toimivaltaisille viranomaisille lähetyksen saapumisesta jatkokuljetuksen määräpaikkana olevaan tilaan. 6. Sen jälkeen, kun sen rajatarkastusaseman, jonka kautta tuonti unionin alueelle tapahtuu, toimivaltaiset viranomaiset ovat antaneet luvan lähetyksen jatkokuljetukselle jatkokuljetuksen määräpaikkana olevaan tilaan, lähetyksestä vastaava toimija ei saa kuljettaa lähetystä muuhun jatkokuljetuksen määräpaikkana olevaan tilaan kuin siihen, joka ilmoitetaan CHED-asiakirjassa, paitsi jos sen rajatarkastusaseman, jonka kautta tuonti unionin alueelle tapahtuu, toimivaltaiset viranomaiset hyväksyvät muutoksen 4 artiklan mukaisesti ja edellyttäen, että tämän artiklan 1–5 kohdassa säädettyjä edellytyksiä noudatetaan.

7 artikla Toimet, jotka rajatarkastusaseman toimivaltaisten viranomaisten on toteutettava sen jälkeen, kun ne ovat antaneet luvan jatkokuljetukselle määräpaikkaan 1. Kun sen rajatarkastusaseman, jonka kautta tuonti unionin alueelle tapahtuu, toimivaltaiset viranomaiset antavat luvan lähetyksen jatkokuljetukselle määräpaikkaan 4 artiklan mukaisesti, niiden on ilmoitettava lopullisen määräpaikan toimivaltaisille viranomaisille lähetyksen kuljettamisesta toimittamalla 3 artiklassa tarkoitettu CHED-asiakirja IMSOC:iin. 2. Kun tämän asetuksen 5 artiklassa tarkoitettu CHED-asiakirja on saatu täytettyä valmiiksi asetuksen (EU) 2017/625 56 artiklan 5 kohdan mukaisesti, sen rajatarkastusaseman, jonka kautta tuonti unionin alueelle tapahtuu, toimivaltaisten viranomaisten on ilmoitettava siitä välittömästi lopullisen määräpaikan toimivaltaisille viranomaisille IMSOC:n välityksellä. 3. Jos lähetys ei ole asetuksen (EU) 2017/625 1 artiklan 2 kohdassa tarkoitettujen sääntöjen mukainen, sen rajatarkastusaseman, jonka kautta tuonti unionin alueelle tapahtuu, toimivaltaisten viranomaisten on toteutettava toimenpiteitä kyseisen asetuksen 66 artiklan 3–6 kohdan mukaisesti. 4. Jos sen rajatarkastusaseman, jonka kautta tuonti unionin alueelle tapahtuu, toimivaltaiset viranomaiset eivät ole 15 päivän kuluessa siitä päivästä, jona lähetykselle annettiin lupa jatkokuljetukseen määräpaikkana olevaan tilaan, saaneet määräpaikan toimivaltaisilta viranomaisilta vahvistusta lähetyksen saapumisesta, niiden on a) tarkistettava määräpaikan toimivaltaisilta viranomaisilta, onko lähetys saapunut jatkokuljetuksen määräpaikkana olevaan tilaan; b) jos lähetys ei ole saapunut, ilmoitettava siitä tulliviranomaisille; c) tehtävä lisätutkimuksia lähetyksen tosiasiallisen sijainnin määrittämiseksi yhteistyössä tulliviranomaisten ja muiden viranomaisten kanssa asetuksen (EU) 2017/625 75 artiklan 1 kohdan mukaisesti.

8 artikla Toimet, jotka lopullisen määräpaikan toimivaltaisten viranomaisten on toteutettava 1. Lopullisen määräpaikan toimivaltaisten viranomaisten on vahvistettava lähetyksen saapuminen jatkokuljetuksen määräpaikkana olevaan tilaan täyttämällä IMSOC:ssä 3 artiklassa tarkoitetun CHED-asiakirjan osa III. 2. Lopullisen määräpaikan toimivaltaisten viranomaisten on virallisesti pidätettävä lähetykset, jotka eivät ole asetuksen (EU) 2017/625 1 artiklan 2 kohdassa tarkoitettujen sääntöjen mukaisia, kyseisen asetuksen 66 artiklan 1 kohdan mukaisesti ja suoritettava kaikki rajatarkastusaseman toimivaltaisten viranomaisten määräämien toimenpiteiden toteuttamiseksi tarvittavat toimet kyseisen asetuksen 66 artiklan 3 ja 4 kohdan mukaisesti.

2 jakso

Jatkokuljetuksen määräpaikkana olevat tilat

Article 9 Jatkokuljetuksen määräpaikkana olevien tilojen nimeämistä koskevat edellytykset 1. Jäsenvaltiot voivat nimetä jatkokuljetuksen määräpaikkana olevia tiloja yhden tai useamman 1 artiklan 1 kohdan a alakohdassa tarkoitettujen tavaroiden luokan lähetyksiä varten edellyttäen, että ne täyttävät seuraavat vaatimukset: a) ne ovat asetuksen (EU) N:o 952/2013 240 artiklan 1 kohdassa ja 147 artiklan 1 kohdassa tarkoitettuja tullivarastoja tai väliaikaiseen varastointiin tarkoitettuja varastotiloja; b) kun nimeäminen koskee i) tämän asetuksen 1 artiklan 1 kohdan a alakohdan iii alakohdassa tarkoitettuja muita kuin eläinperäisiä elintarvikkeita, jatkokuljetuksen määräpaikkana olevat tilat ilmoitetaan toimivaltaiselle viranomaiselle rekisteröimistä varten, kuten asetuksen (EY) N:o 852/2004 6 artiklan 2 kohdassa säädetään; ii) tämän asetuksen 1 artiklan 1 kohdan a alakohdan iii alakohdassa tarkoitettuja muita kuin eläinperäisiä rehuja, jatkokuljetuksen määräpaikkana olevat tilat ilmoitetaan toimivaltaiselle viranomaiselle rekisteröimistä varten, kuten asetuksen (EY) N:o 183/2005 9 artiklan 2 kohdassa säädetään; c) niillä on tarvittava tekniikka ja välineet, joita IMSOC:n tehokas toiminta edellyttää. 2. Jos jatkokuljetuksen määräpaikkana olevat tilat eivät enää täytä 1 kohdassa tarkoitettuja vaatimuksia, jäsenvaltioiden on a) keskeytettävä nimeäminen väliaikaisesti siihen asti, kun korjaavat toimenpiteet on toteutettu, tai peruutettava nimeäminen lopullisesti kaikkien tai joidenkin niiden tavaraluokkien osalta, joita varten nimeäminen on tehty; b) varmistettava, että 10 artiklassa tarkoitetut jatkokuljetuksen määräpaikkana olevia tiloja koskevat tiedot päivitetään tältä osin.

10 artikla Nimettyjen jatkokuljetuksen määräpaikkana olevien tilojen rekisteröinti IMSOC:ssä Jäsenvaltioiden on pidettävä IMSOC:ssä yllä ja ajan tasalla 9 artiklan 1 kohdan mukaisesti nimettyjen jatkokuljetuksen määräpaikkana olevien tilojen luetteloa ja annettava seuraavat tiedot: a) jatkokuljetuksen määräpaikkana olevan tilan nimi ja osoite; b) tavaraluokat, joita varten se on nimetty.

III luku

Samassa kuljetusvälineessä pysyvien eläinten sekä uudelleenlastattujen eläin- ja tavaralähetysten jatkokuljetus

11 artikla Samassa kuljetusvälineessä pysyville eläinten lähetyksille tehtävät asiakirjatarkastukset, tunnistustarkastukset ja fyysiset tarkastukset 1. Rajatarkastusaseman toimivaltaisten viranomaisten on tehtävä asiakirjatarkastukset niiden virallisten todistusten tai asiakirjojen alkuperäiskappaleille tai jäljennöksille, joiden on oltava lento- tai meriteitse saapuvien ja samassa kuljetusvälineessä jatkomatkaa varten pysyvien eläinten lähetysten mukana, jos kyseiset eläimet on tarkoitettu saatettaviksi markkinoille unionissa tai kauttakuljetettaviksi unionin kautta. 2. Edellä 1 kohdassa tarkoitettujen toimivaltaisten viranomaisten on palautettava lähetyksestä vastaavalle toimijalle ne viralliset todistukset tai asiakirjat, joille ne tekivät asiakirjatarkastukset, jotta nämä viralliset todistukset tai asiakirjat voivat seurata lähetyksen mukana jatkomatkalla. 3. Kun epäillään asetuksen (EU) 2017/625 1 artiklan 2 kohdassa tarkoitettujen sääntöjen noudattamatta jättämistä, rajatarkastusaseman toimivaltaisten viranomaisten on tehtävä lähetyksille asiakirjatarkastukset, tunnistustarkastukset ja fyysiset tarkastukset. Asiakirjatarkastukset on tehtävä niille alkuperäisille virallisille todistuksille tai asiakirjoille, joiden on oltava eläinlähetyksen mukana asetuksen (EU) 2017/625 1 artiklan 2 kohdan d alakohdassa tarkoitettujen sääntöjen mukaisesti. 4. Sen rajatarkastusaseman, jonka kautta tuonti unionin alueelle tapahtuu, toimivaltaisten viranomaisten on tehtävä asiakirjatarkastukset, tunnistustarkastukset ja fyysiset tarkastukset, paitsi jos asiakirjatarkastukset, tunnistustarkastukset ja fyysiset tarkastukset on tehty jollakin toisella rajatarkastusasemalla 3 kohdan mukaisesti.

12 artikla Uudelleenlastattujen eläinlähetysten asiakirjatarkastukset, tunnistustarkastukset ja fyysiset tarkastukset Sen rajatarkastusaseman, jolla uudelleenlastaus suoritetaan, toimivaltaisten viranomaisten on tehtävä asiakirjatarkastukset, tunnistustarkastukset ja fyysiset tarkastukset uudelleenlastatuille eläinlähetyksille.

13 artikla Eläinperäisten tuotteiden, sukusolujen ja alkioiden, eläimistä saatavien sivutuotteiden, niistä johdettujen tuotteiden, heinän ja olkien sekä elintarvikesekoitusten uudelleenlastattujen lähetysten asiakirjatarkastukset, tunnistustarkastukset ja fyysiset tarkastukset 1. Sen rajatarkastusaseman, jolla uudelleenlastaus suoritetaan, toimivaltaisten viranomaisten on tehtävä asiakirjatarkastukset niiden virallisten todistusten tai asiakirjojen alkuperäiskappaleille tai jäljennöksille, joiden on oltava eläinperäisten tuotteiden, sukusolujen ja alkioiden, eläimistä saatavien sivutuotteiden, niistä johdettujen tuotteiden, heinän ja olkien sekä elintarvikesekoitusten uudelleenlastattujen lähetysten mukana, seuraavissa tapauksissa: a) sellaisten tavaroiden osalta, joihin sovelletaan asetuksen (EU) 2017/625 1 artiklan 2 kohdan d ja e alakohdassa tarkoitettuja eläinten terveyttä koskevia vaatimuksia ja sääntöjä eläimistä saatavista sivutuotteista ja niistä johdetuista tuotteista ihmisten ja eläinten terveydelle aiheutuvien riskien ehkäisemiseksi ja minimoimiseksi, jos uudelleenlastausaika i) lentoasemalla on yli 3 päivää; ii) satamassa on yli 30 päivää; b) muiden kuin a alakohdassa tarkoitettujen tavaroiden osalta on yli 90 päivää. 2. Edellä 1 kohdassa tarkoitettujen toimivaltaisten viranomaisten on palautettava lähetyksestä vastaavalle toimijalle ne viralliset todistukset tai asiakirjat, joille ne tekivät asiakirjatarkastukset, jotta nämä viralliset todistukset tai asiakirjat voivat seurata lähetyksen mukana jatkomatkalla. 3. Jos sen rajatarkastusaseman, jolla uudelleenlastaus suoritetaan, toimivaltaiset viranomaiset epäilevät asetuksen (EU) 2017/625 1 artiklan 2 kohdassa tarkoitettujen sääntöjen noudattamatta jättämistä, niiden on tehtävä lähetykselle asiakirjatarkastukset, tunnistustarkastukset ja fyysiset tarkastukset. Nämä asiakirjatarkastukset on tehtävä alkuperäisille virallisille todistuksille tai asiakirjoille, jos tällaisten virallisten todistusten tai asiakirjojen on oltava lähetyksen mukana asetuksen (EU) 2017/625 1 artiklan 2 kohdassa tarkoitettujen sääntöjen mukaisesti. 4. Jos kolmansiin maihin lähetettäväksi tarkoitettua lähetystä koskevat, 1 kohdassa tarkoitetut ajanjaksot ylittyvät ja jos lähetys ei ole asetuksen (EU) 2017/625 1 artiklan 2 kohdassa tarkoitettujen sääntöjen mukainen, rajatarkastusaseman toimivaltaisten viranomaisten on määrättävä toimija joko hävittämään lähetys tai varmistamaan, että se poistuu unionin alueelta viipymättä. 5. Sen rajatarkastusaseman, jonka kautta tuonti unionin alueelle tapahtuu, toimivaltaisten viranomaisten on tehtävä asetuksen (EU) 2017/625 49 artiklan 1 kohdassa tarkoitetut asiakirjatarkastukset, tunnistustarkastukset ja fyysiset tarkastukset tavaroille, jotka on tarkoitettu saatettaviksi unionin markkinoille, paitsi jos asiakirjatarkastukset, tunnistustarkastukset ja fyysiset tarkastukset on tehty jollakin toisella rajatarkastusasemalla 3 kohdan mukaisesti. 6. Sen rajatarkastusaseman, jonka kautta tuonti unionin alueelle tapahtuu, toimivaltaisten viranomaisten on tehtävä 19 artiklassa tarkoitetut tarkastukset tavaroille, jotka on tarkoitus kuljettaa unionin alueen kautta, paitsi jos asiakirjatarkastukset, tunnistustarkastukset ja fyysiset tarkastukset on tehty jollakin toisella rajatarkastusasemalla 3 kohdan mukaisesti.

14 artikla Eläinperäisten tuotteiden, sukusolujen ja alkioiden, eläimistä saatavien sivutuotteiden, niistä johdettujen tuotteiden, heinän ja olkien sekä elintarvikesekoitusten uudelleenlastattujen lähetysten varastointi Toimijoiden on varmistettava, että eläinperäisten tuotteiden, sukusolujen ja alkioiden, eläimistä saatavien sivutuotteiden, niistä johdettujen tuotteiden, heinän ja olkien sekä elintarvikesekoitusten lähetyksiä varastoidaan uudelleenlastausaikana ainoastaan joko i) saman sataman tai lentoaseman tullialueella tai vapaa-alueella sinetöidyissä konteissa; tai ii) saman rajatarkastusaseman valvontaan kuuluvissa kaupallisissa varastointitiloissa komission täytäntöönpanoasetuksen (EU) 2019/1014 (23) 3 artiklan 11 ja 12 kohdassa säädettyjen edellytysten mukaisesti.

15 artikla Kasvien, kasvituotteiden ja muiden tavaroiden uudelleenlastattujen lähetysten asiakirjatarkastukset, tunnistustarkastukset ja fyysiset tarkastukset 1. Sen rajatarkastusaseman, jolla uudelleenlastaus suoritetaan, toimivaltaisten viranomaisten on tehtävä 1 artiklan 1 kohdan c alakohdan ii ja iii alakohdassa tarkoitettujen kasvien, kasvituotteiden ja muiden tavaroiden uudelleenlastatuille lähetyksille asiakirjatarkastukset riskien perusteella, jos uudelleenlastausaika on lentoasemalla yli 3 päivää tai satamassa yli 30 päivää. 2. Edellä 1 kohdassa tarkoitettujen toimivaltaisten viranomaisten on palautettava lähetyksestä vastaavalle toimijalle ne viralliset todistukset tai asiakirjat, joille ne tekivät asiakirjatarkastukset, jotta viralliset todistukset tai asiakirjat voivat seurata lähetyksen mukana jatkomatkalla. 3. Jos epäillään asetuksen (EU) 2017/625 1 artiklan 2 kohdassa tarkoitettujen sääntöjen noudattamatta jättämistä, sen rajatarkastusaseman, jolla uudelleenlastaus suoritetaan, toimivaltaisten viranomaisten on tehtävä lähetykselle asiakirjatarkastukset, tunnistustarkastukset ja fyysiset tarkastukset. 4. Asiakirjatarkastukset, tunnistustarkastukset ja fyysiset tarkastukset on tehtävä sillä rajatarkastusasemalla, jonka kautta tuonti unionin alueelle tapahtuu, paitsi jos asiakirjatarkastukset, tunnistustarkastukset ja fyysiset tarkastukset on tehty jollakin toisella rajatarkastusasemalla 3 kohdan mukaisesti.

16 artikla Tietojen ilmoittaminen ennen uudelleenlastausajan päättymistä 1. Kun on kyse lähetyksistä, jotka on tarkoitettu uudelleenlastattaviksi 13 artiklan 1 kohdassa ja 15 artiklan 1 kohdassa tarkoitetun uudelleenlastausajan kuluessa, lähetyksistä vastaavan toimijan on annettava ennen lähetysten saapumista sen rajatarkastusaseman, jolla uudelleenlastaus suoritetaan, toimivaltaisille viranomaisille IMSOC:n tai toimivaltaisten viranomaisten siihen tarkoitukseen nimeämän muun tietojärjestelmän välityksellä ilmoitus, johon sisältyvät a) tarvittavat tiedot lähetyksen tunnistamisesta ja sijainnista lentoasemalla tai satamassa; b) käytettyä kuljetusvälinettä koskevat tunnistetiedot; c) lähetyksen arvioitu saapumis- ja lähtöaika; d) lähetyksen määräpaikka. 2. Edellä 1 kohdassa tarkoitetun ilmoituksen antamista varten toimivaltaisten viranomaisten on nimettävä tietojärjestelmä, jonka avulla sen rajatarkastusaseman, jolla uudelleenlastaus suoritetaan, toimivaltaiset viranomaiset voivat a) tarkastella toimijoiden toimittamia tietoja; b) tarkistaa jokaisen lähetyksen osalta, että 13 artiklan 1 kohdassa ja 15 artiklan 1 kohdassa säädetyt uudelleenlastausajat eivät ylity. 3. Lähetyksestä vastaavan toimijan on tämän artiklan 1 kohdassa säädetyn ennakkoilmoituksen lisäksi annettava ilmoitus myös sen rajatarkastusaseman, jolla uudelleenlastaus suoritetaan, toimivaltaisille viranomaisille täyttämällä ja toimittamalla IMSOC:ssä CHED-asiakirjan asiaankuuluva osa, kuten asetuksen (EU) 2017/625 56 artiklassa säädetään, seuraavissa tapauksissa: a) 13 artiklan 1 kohdassa ja 15 artiklan 1 kohdassa tarkoitettu uudelleenlastausaika on kulunut umpeen; tai b) sen rajatarkastusaseman, jolla uudelleenlastaus suoritetaan, toimivaltaiset viranomaiset ilmoittavat lähetyksestä vastaavalle toimijalle päätöksestään suorittaa asiakirjatarkastukset, tunnistustarkastukset ja fyysiset tarkastukset epäillyn sääntöjen noudattamatta jättämisen perusteella, kuten 13 artiklan 3 kohdassa ja 15 artiklan 3 kohdassa säädetään.

17 artikla Muiden kuin eläinperäisten elintarvikkeiden ja rehujen uudelleenlastattujen lähetysten asiakirjatarkastukset, tunnistustarkastukset ja fyysiset tarkastukset 1. Sen rajatarkastusaseman, jonka kautta tuonti unionin alueelle tapahtuu, toimivaltaisten viranomaisten on tehtävä asiakirjatarkastukset, tunnistustarkastukset ja fyysiset tarkastukset sellaisten muiden kuin eläinperäisten elintarvikkeiden ja rehujen uudelleenlastatuille lähetyksille, joihin sovelletaan asetuksen (EU) 2017/625 47 artiklan 1 kohdan d, e ja f alakohdassa tarkoitetuissa säädöksissä säädettyjä toimenpiteitä. 2. Lähetyksestä vastaavan toimijan on annettava sen rajatarkastusaseman, jonka kautta tuonti unionin alueelle tapahtuu, toimivaltaisille viranomaisille ennakkoilmoitus tämän artiklan 1 kohdassa tarkoitettujen tavaroiden lähetyksen saapumisesta, kuten asetuksen (EU) 2017/625 56 artiklan 4 kohdassa säädetään.

IV luku

Eläinten ja tavaroiden kauttakuljetus yhdestä kolmannesta maasta toiseen kolmanteen maahan unionin alueen kautta

1 jakso

Virallinen valvonta sillä rajatarkastusasemalla, jonka kautta tuonti unionin alueelle tapahtuu

18 artikla Kauttakuljetettavien eläinten lähetysten asiakirjatarkastukset, tunnistustarkastukset ja fyysiset tarkastukset Sen rajatarkastusaseman, jonka kautta tuonti unionin alueelle tapahtuu, toimivaltaiset viranomaiset voivat hyväksyä eläinlähetysten kauttakuljetuksen yhdestä kolmannesta maasta toiseen kolmanteen maahan unionin alueen kautta ainoastaan, jos asiakirjatarkastuksista, tunnistustarkastuksista ja fyysisistä tarkastuksista on saatu toivotut tulokset.

19 artikla Edellytykset luvan antamiselle eläinperäisten tuotteiden, sukusolujen ja alkioiden, eläimistä saatavien sivutuotteiden, niistä johdettujen tuotteiden, heinän ja olkien sekä elintarvikesekoitusten kauttakuljetukseen Sen rajatarkastusaseman, jonka kautta tuonti unionin alueelle tapahtuu, toimivaltaiset viranomaiset voivat antaa luvan eläinperäisten tuotteiden, sukusolujen ja alkioiden, eläimistä saatavien sivutuotteiden, niistä johdettujen tuotteiden, heinän ja olkien sekä elintarvikesekoitusten lähetysten kauttakuljettamiseen ainoastaan, jos seuraavat edellytykset täyttyvät: a) tavarat ovat asetuksen (EU) 2017/625 1 artiklan 2 kohdan d ja e alakohdassa tarkoitetuissa säännöissä vahvistettujen sovellettavien vaatimusten mukaisia; b) lähetykselle on tehty rajatarkastusasemalla asiakirjatarkastukset ja tunnistustarkastukset toivotuin tuloksin; c) lähetykselle on tehty rajatarkastusasemalla fyysiset tarkastukset, jos epäiltiin, että asetuksen (EU) 2017/625 1 artiklan 2 kohdassa tarkoitettuja sääntöjä ei ollut noudatettu; d) lähetyksen mukana on CHED-asiakirja, ja se poistuu rajatarkastusasemalta ajoneuvoissa tai kuljetuskonteissa, jotka rajatarkastusaseman viranomainen on sinetöinyt; e) lähetys kuljetetaan rajatarkastusasemalta 15 päivän kuluessa tullivalvonnassa, purkamatta sitä tai jakamatta sitä osiin, suoraan johonkin seuraavista määräpaikoista: i) rajatarkastusasemalle, jonka kautta se poistuu unionin alueelta; ii) hyväksyttyyn varastoon; iii) unionin alueella sijaitsevaan Naton tai Yhdysvaltojen sotilastukikohtaan; iv) unionista lähtevälle alukselle, jos lähetys on tarkoitettu laivamuonitukseen.

20 artikla Toimivaltaisten viranomaisten toteuttamat seurantatoimet Jos sen rajatarkastusaseman, jonka kautta tuonti unionin alueelle tapahtuu, toimivaltaiset viranomaiset eivät 15 päivän kuluessa siitä päivästä, jona lupa kauttakuljetukseen annettiin rajatarkastusasemalla, ole saaneet vahvistusta eläinperäisten tuotteiden, sukusolujen ja alkioiden, eläimistä saatavien sivutuotteiden, niistä johdettujen tuotteiden, heinän ja olkien sekä elintarvikesekoitusten lähetysten saapumisesta johonkin 19 artiklan e alakohdan i–iv alakohdassa tarkoitetuista määräpaikoista, niiden on a) tarkistettava määräpaikan toimivaltaisilta viranomaisilta, onko lähetys saapunut määräpaikkaan; b) jos lähetys ei ole saapunut, ilmoitettava siitä tulliviranomaisille; c) tehtävä lisätutkimuksia lähetyksen tosiasiallisen sijainnin määrittämiseksi yhteistyössä tulliviranomaisten ja muiden viranomaisten kanssa asetuksen (EU) 2017/625 75 artiklan 1 kohdan mukaisesti.

21 artikla Lähetysten kuljettaminen unionin alueelta poistuvalle alukselle 1. Jos 19 artiklassa tarkoitettu tavaralähetys on tarkoitettu unionin alueelta lähtevälle alukselle, sen rajatarkastusaseman, jonka kautta tuonti unionin alueelle tapahtuu, toimivaltaisten viranomaisten on annettava CHED-asiakirjan lisäksi komission täytäntöönpanoasetuksen (EU) 2019/2128 (24) liitteessä vahvistetun mallin mukainen virallinen todistus, jonka on seurattava lähetyksen mukana alukselle. 2. Tapauksissa, joissa useita eläinperäisten tuotteiden, sukusolujen ja alkioiden, eläimistä saatavien sivutuotteiden, niistä johdettujen tuotteiden, heinän ja olkien sekä elintarvikesekoitusten lähetyksiä toimitetaan yhdessä samalle alukselle, sen rajatarkastusaseman, jonka kautta tuonti unionin alueelle tapahtuu, toimivaltaiset viranomaiset voivat antaa 1 kohdassa tarkoitetun yhden virallisen todistuksen, jonka on seurattava tällaisten lähetysten mukana alukselle, edellyttäen että siinä on ilmoitettu CHED-asiakirjan viitenumero kunkin lähetyksen osalta.

22 artikla Kauttakuljetettavien kasvien, kasvituotteiden ja muiden tavaroiden asiakirjatarkastukset ja fyysiset tarkastukset 1. Jos 1 artiklan 1 kohdan d alakohdan ii ja iii alakohdassa tarkoitettujen kasvien, kasvituotteiden ja muiden tavaroiden lähetyksiä esitetään kauttakuljetusta varten sillä rajatarkastusasemalla, jonka kautta tuonti unionin alueelle tapahtuu, kyseisen rajatarkastusaseman toimivaltaiset viranomaiset voivat antaa luvan tällaisten kasvien, kasvituotteiden ja muiden tavaroiden kauttakuljetukseen edellyttäen, että lähetykset kuljetetaan tullivalvonnassa. 2. Edellä 1 kohdassa tarkoitetun rajatarkastusaseman toimivaltaisten viranomaisten on tehtävä seuraavat tarkastukset riskien perusteella: a) asetuksen (EU) 2016/2031 47 artiklan 1 kohdan a alakohdassa tarkoitetun allekirjoitetun vakuutuksen asiakirjatarkastukset; b) lähetysten fyysiset tarkastukset sen varmistamiseksi, että ne on pakattu asianmukaisesti ja niitä kuljetetaan asetuksen (EU) 2016/2031 47 artiklan 1 kohdan b alakohdan mukaisesti. 3. Kun suoritetaan virallista valvontaa, toimivaltaisten viranomaisten on annettava lupa 1 kohdassa tarkoitettujen tavaroiden kauttakuljetukseen edellyttäen, että lähetykset a) täyttävät asetuksen (EU) 2016/2031 47 artiklan vaatimukset; b) kuljetetaan tullivalvonnassa paikkaan, jossa ne poistuvat unionista. 4. Edellä 1 kohdassa tarkoitettujen kasvien, kasvituotteiden ja muiden tavaroiden lähetyksistä vastaavan toimijan on varmistettava, että lähetysten pakkaus tai kuljetusväline on suljettu tai sinetöity sillä tavalla, että varastoon kuljettamisen ja siellä varastoinnin aikana a) kasvit, kasvituotteet ja muut tavarat eivät voi aiheuttaa toisille kasveille, kasvituotteille tai muille tavaroille sellaisten tuhoojien aiheuttamaa saastumista tai tartuntaa, jotka sisältyvät asetuksen (EU) 2016/2031 5 artiklan 2 kohdassa tarkoitettuun unionikaranteenituhoojien luetteloon tai jotka ovat sen 30 artiklan 1 kohdassa tarkoitettuja säänneltyjä muita kuin unionikaranteenituhoojia, tai kun on kyse suoja-alueista, mainitun asetuksen 32 artiklan 3 kohdan nojalla vahvistettuihin luetteloihin sisältyvien asianomaisten tuhoojien aiheuttamaa saastumista tai tartuntaa; b) kasvit, kasvituotteet ja muut tavarat eivät voi joutua a alakohdassa tarkoitettujen tuhoojien saastuttamiksi tai tartuttamiksi.

2 jakso

Edellytykset kauttakuljetettavien lähetysten varastoinnille hyväksytyissä varastoissa

23 artikla Varastojen hyväksyntäedellytykset 1. Toimivaltaisten viranomaisten on hyväksyttävä varastot sellaisten eläinperäisten tuotteiden, sukusolujen ja alkioiden, eläimistä saatavien sivutuotteiden, niistä johdettujen tuotteiden, heinän ja olkien sekä elintarvikesekoitusten lähetysten varastointia varten, joiden kauttakuljetukseen on annettu lupa 19 artiklan mukaisesti. 2. Toimivaltaiset viranomaiset voivat hyväksyä ainoastaan sellaiset 1 artiklassa tarkoitetut varastot, jotka täyttävät seuraavat vaatimukset: a) eläinperäisiä tuotteita, elintarvikesekoituksia, eläimistä saatavia sivutuotteita ja niistä johdettuja tuotteita varastoivien varastojen on täytettävä joko i) asetuksen (EY) N:o 852/2004 4 artiklassa vahvistetut hygieniavaatimukset; tai ii) asetuksen (EU) N:o 142/2011 19 artiklan b ja c alakohdassa vahvistetut vaatimukset; b) niiden on oltava tulliviranomaisten hyväksymiä tai osoittamia asetuksen (EU) N:o 952/2013 147 artiklan 1 kohdan, 240 artiklan 1 kohdan ja 243 artiklan 1 kohdan mukaisesti; c) varastojen on muodostuttava suljetusta tilasta, jonka sisään- ja uloskäynnit ovat toimijan jatkuvassa valvonnassa; d) varastoissa on oltava varastointi- tai jäähdytystilat, jotka mahdollistavat 1 kohdassa tarkoitettujen tavaroiden varastoinnin erillään muista tavaroista; e) varastoissa on oltava järjestelyt kaikkien niiden tiloihin tulevien tai niistä lähtevien lähetysten kirjaamiseksi päivittäin, mukaan lukien tiedot tavaroiden luonteesta ja määrästä, vastaanottajien nimi ja osoite sekä lähetysten mukana olevien CHED-asiakirjan ja todistusten jäljennökset; varastojen on säilytettävä kyseinen kirjanpito vähintään kolmen vuoden ajan; f) kaikki 1 kohdassa tarkoitetut tavarat on yksilöitävä lähetyksen mukana olevan CHED-asiakirjan viitenumerolla joko etiketin avulla tai sähköisesti; tavaroita ei saa muuttaa, käsitellä tai korvata eikä niiden pakkausta saa vaihtaa; g) varastoilla on oltava tekniikka ja välineet, joita IMSOC:n tehokas toiminta edellyttää; h) varastoista vastaavien toimijoiden on tarjottava tilat ja viestintävälineet, joita virallisen valvonnan ja muiden virallisten toimien tehokas suorittaminen toimivaltaisen viranomaisen pyynnöstä edellyttää. 3. Jos varastot eivät enää täytä 2 kohdassa vahvistettuja vaatimuksia, toimivaltaisen viranomaisen on peruutettava tai keskeytettävä väliaikaisesti varaston hyväksyntä.

24 artikla Tavaroiden kuljettaminen varastoista Lähetyksestä vastaavan toimijan on kuljetettava 23 artiklan 1 kohdassa tarkoitettujen tavaroiden lähetykset hyväksytyistä varastoista johonkin seuraavista määräpaikoista: a) rajatarkastusasemalle, jonka kautta ne poistuvat unionin alueelta jatkaakseen i) Naton tai Yhdysvaltojen sotilastukikohtaan; tai ii) muihin määräpaikkoihin; b) toiseen hyväksyttyyn varastoon; c) unionin alueella sijaitsevaan Naton tai Yhdysvaltojen sotilastukikohtaan; d) unionista lähtevälle alukselle, jos lähetykset on tarkoitettu laivamuonitukseen; e) paikkaan, jossa lähetykset on määrä hävittää Euroopan parlamentin ja neuvoston asetuksen (EY) N:o 1069/2009 (25) I osaston II luvun mukaisesti.

25 artikla Hyväksyttyjen varastojen luettelon pitäminen yllä ja ajan tasalla Jäsenvaltioiden on pidettävä IMSOC:ssä yllä ja ajan tasalla hyväksyttyjen varastojen luetteloa ja annettava seuraavat tiedot: a) kunkin varaston nimi ja osoite; b) tavaraluokat, joita varten se on hyväksytty.

26 artikla Virallinen valvonta varastoissa 1. Toimivaltaisten viranomaisten on suoritettava säännöllistä virallista valvontaa hyväksytyissä varastoissa sen todentamiseksi, että ne täyttävät 23 artiklassa vahvistetut hyväksyntävaatimukset. 2. Virallisesta valvonnasta hyväksytyissä varastoissa vastaavien toimivaltaisten viranomaisten on todennettava lähetysten jäljitettävyyden varmistamiseksi käyttöön otettujen järjestelmien tehokkuus muun muassa vertaamalla varastoon saapuvien ja sieltä lähtevien tavaroiden määriä. 3. Toimivaltaisten viranomaisten on tarkistettava, että varastoihin siirrettävien tai niissä varastoitavien lähetysten mukana on asiaankuuluva CHED-asiakirja ja asetuksen (EU) 2017/625 50 artiklan 2 kohdassa tarkoitettu oikeaksi todistettu paperikopio tai sähköinen jäljennös virallisesta todistuksesta. 4. Kun lähetykset saapuvat hyväksyttyyn varastoon, toimivaltaisten viranomaisten on a) tehtävä tunnistustarkastus sen varmistamiseksi, että lähetys vastaa sen mukana olevassa CHED-asiakirjassa olevia tietoja; b) tarkistettava, että ajoneuvoihin tai kuljetuskontteihin 19 artiklan d alakohdan tai 28 artiklan d alakohdan mukaisesti kiinnitetyt sinetit ovat yhä ehjät; c) kirjattava tunnistustarkastusten tulos CHED-asiakirjan osaan III ja ilmoitettava tiedot IMSOC:n välityksellä.

27 artikla Toimijoiden velvollisuudet varastoissa 1. Lähetyksestä vastaavan toimijan on ilmoitettava toimivaltaisille viranomaisille lähetyksen saapumisesta hyväksyttyyn varastoon. 2. Poiketen siitä, mitä 1 kohdassa säädetään, toimivaltainen viranomainen voi vapauttaa hyväksytystä varastosta vastaavan toimijan velvollisuudesta ilmoittaa toimivaltaisille viranomaisille lähetyksen saapumisesta varastoon edellyttäen, että tulliviranomaiset ovat hyväksyneet toimijan asetuksen (EU) N:o 952/2013 38 artiklassa tarkoitetuksi valtuutetuksi talouden toimijaksi. 3. Poiketen siitä, mitä 1 kohdassa säädetään, toimivaltainen viranomainen voi vapauttaa lähetykset tunnistustarkastuksista edellyttäen, että tulliviranomaiset ovat hyväksyneet lähetyksestä vastaavan toimijan asetuksen (EU) N:o 952/2013 38 artiklassa tarkoitetuksi valtuutetuksi talouden toimijaksi. 4. Lähetyksestä vastaavan toimijan on varmistettava, että 1 kohdassa tarkoitettujen varastoihin siirrettävien tai niissä varastoitavien tavaroiden mukana on asiaankuuluva CHED-asiakirja ja asetuksen (EU) 2017/625 50 artiklan 2 kohdassa tarkoitettu oikeaksi todistettu paperikopio tai sähköinen jäljennös virallisesta todistuksesta.

28 artikla Edellytykset tavaroiden kuljettamiselle varastoista kolmansiin maihin, muihin varastoihin ja hävittämispaikkoihin Lähetyksestä vastaavan toimijan on kuljetettava 23 artiklan 1 kohdassa tarkoitetut tavarat hyväksytystä varastosta johonkin 24 artiklan ensimmäisen kohdan a alakohdan ii alakohdassa sekä b ja e alakohdassa tarkoitetuista määräpaikoista, jos seuraavat vaatimukset täyttyvät: a) lähetyksestä vastaava toimija toimittaa IMSOC:n kautta koko lähetystä koskevan CHED-asiakirjan, jossa se ilmoittaa kuljetusvälineen ja määräpaikan; jos alkuperäinen lähetys jaetaan osiin varastossa, lähetyksestä vastaavan toimijan on IMSOC:n kautta toimitettava jaetun lähetyksen jokaisesta osasta CHED-asiakirja ja ilmoitettava siinä jaetun lähetyksen asianomaisen osan määrä, kuljetusväline ja määräpaikka; b) toimivaltaisten viranomaisten on annettava lupa siirtämiselle ja täytettävä loppuun CHED-asiakirja, joka koskee i) koko lähetystä, tai ii) jaetun lähetyksen yksittäisiä osia edellyttäen, että yksittäisistä osista toimitetuissa CHED-asiakirjoissa ilmoitettujen määrien yhteissumma ei ylitä koko lähetystä koskevassa CHED-asiakirjassa ilmoitettua kokonaismäärää; c) lähetyksestä vastaavan toimijan on varmistettava, että lähetyksen mukana olevan CHED-asiakirjan lisäksi lähetyksen mukana kulkee 27 artiklan 4 kohdassa tarkoitettu oikeaksi todistettu jäljennös virallisesta todistuksesta, joka seurasi lähetyksen mukana varastoon, paitsi jos IMSOC:iin on ladattu virallisen todistuksen sähköinen jäljennös ja sen rajatarkastusaseman, jonka kautta tuonti unionin alueelle tapahtuu, toimivaltaiset viranomaiset ovat todentaneet sen; jos alkuperäinen lähetys on jaettu osiin ja sen rajatarkastusaseman, jonka kautta tuonti unionin alueelle tapahtuu, toimivaltaiset viranomaiset eivät ole ladanneet virallisen todistuksen jäljennöstä IMSOC:iin, toimivaltaiset viranomaiset antavat lähetyksestä vastaavalle toimijalle oikeaksi todistetut jäljennökset virallisesta todistuksesta liitettäviksi jaetun lähetyksen osien mukaan niiden määräpaikkoihin; d) lähetyksestä vastaava toimija kuljettaa tavarat varastosta tullivalvonnassa toimivaltaisten viranomaisten sinetöimissä ajoneuvoissa tai kuljetuskonteissa; e) lähetyksestä vastaava toimija kuljettaa tavarat varastosta suoraan määräpaikkaan ilman, että tavaroita puretaan tai jaetaan osiin, 15 päivän kuluessa siitä, kun kuljetuslupa annettiin.

29 artikla Edellytykset tavaroiden kuljettamiselle varastoista Naton tai Yhdysvaltojen sotilastukikohtiin ja unionista lähteville aluksille Lähetyksestä vastaavan toimijan on kuljetettava 23 artiklan 1 kohdassa tarkoitetut tavarat hyväksytyistä varastoista johonkin 24 artiklan ensimmäisen kohdan a alakohdan i alakohdassa sekä c ja d alakohdassa tarkoitetuista määräpaikoista, jos seuraavat vaatimukset täyttyvät: a) varastosta vastaava toimija ilmoittaa tavaroiden siirtämisestä toimivaltaisille viranomaisille täyttämällä c alakohdassa tarkoitetun virallisen todistuksen osan I; b) toimivaltainen viranomainen antaa luvan tavaroiden siirtämiseen ja antaa lähetyksestä vastaavalle toimijalle c alakohdassa tarkoitetun loppuun täytetyn virallisen todistuksen, jota voidaan käyttää sellaisen lähetyksen toimittamiseen, joka sisältää useammasta kuin yhdestä alkuperäisestä lähetyksestä saatuja tai useamman kuin yhden tuoteluokan tavaroita; c) lähetyksestä vastaava toimija varmistaa, että lähetyksen mukana on sen määräpaikkaan asti täytäntöönpanoasetuksen (EU) 2019/2128 liitteessä vahvistetun mallin mukainen virallinen todistus; d) lähetyksestä vastaava toimija kuljettaa tavarat tullivalvonnassa; e) lähetyksestä vastaava toimija kuljettaa tavarat varastoista ajoneuvoissa tai kuljetuskonteissa, jotka on sinetöity toimivaltaisten viranomaisten valvonnassa.

30 artikla Toimivaltaisten viranomaisten toteuttamat seurantatoimet Jos varastosta vastaavat toimivaltaiset viranomaiset eivät 15 päivän kuluessa siitä päivästä, jona lupa kauttakuljetukselle pois varastosta annettiin, ole saaneet vahvistusta eläinperäisten tuotteiden, sukusolujen ja alkioiden, eläimistä saatavien sivutuotteiden, niistä johdettujen tuotteiden, heinän ja olkien sekä elintarvikesekoitusten lähetysten saapumisesta johonkin 24 artiklassa tarkoitetuista määräpaikoista, niiden on a) tarkistettava määräpaikkojen toimivaltaisilta viranomaisilta, onko lähetys saapunut; b) jos lähetykset eivät ole saapuneet, ilmoitettava siitä tulliviranomaisille; c) tehtävä lisätutkimuksia tavaroiden tosiasiallisen sijainnin määrittämiseksi yhteistyössä tulliviranomaisten ja muiden viranomaisten kanssa asetuksen (EU) 2017/625 75 artiklan 1 kohdan mukaisesti.

31 artikla Lähetysten toimittamista unionin alueelta lähtevälle alukselle koskeva seuranta 1. Siitä rajatarkastusasemasta, jonka kautta tuonti unionin alueelle tapahtuu, tai varastosta vastaavien toimivaltaisten viranomaisten on ilmoitettava IMSOC:n kautta 19 artiklassa ja 23 artiklan 1 kohdassa tarkoitettujen tavaroiden lähetysten lähettämisestä ja niiden määräpaikasta määräsataman toimivaltaiselle viranomaiselle. 2. Toimija voi purkaa 19 artiklassa ja 23 artiklan 1 kohdassa tarkoitettujen tavaroiden lähetykset määräsatamassa ennen lähetysten toimittamista unionin alueelta lähtevälle alukselle edellyttäen, että tulliviranomaiset ovat hyväksyneet operaation ja valvovat sitä ja että 1 kohdassa tarkoitetussa ilmoituksessa mainitut toimittamisen edellytykset täyttyvät. 3. Kun 1 kohdassa tarkoitettujen tavaralähetysten toimittaminen alukseen on saatu päätökseen, määräsataman toimivaltaisen viranomaisen tai aluksen päällikön edustajan on vahvistettava toimitus siitä rajatarkastusasemasta, jonka kautta tuonti unionin alueelle tapahtuu, tai varastosta vastaaville toimivaltaisille viranomaisille joko a) allekirjoittamalla 29 artiklan c alakohdassa tarkoitettu virallinen todistus, tai b) sähköisin menetelmin, kuten IMSOC:n tai olemassa olevien kansallisten järjestelmien kautta. 4. Edellä 3 kohdassa tarkoitetun edustajan tai lähetyksen toimittamisesta unionin alueelta lähtevään alukseen vastaavan toimijan on 15 päivän kuluessa lähetyksen toimittamisesta palautettava 3 kohdan a alakohdassa tarkoitettu allekirjoitettu virallinen todistus siitä rajatarkastusasemasta, jonka kautta tuonti unionin alueelle tapahtuu, tai varastosta vastaaville toimivaltaisille viranomaisille. 5. Määräsataman toimivaltaisen viranomaisen, sen rajatarkastusaseman, jonka kautta tuonti unionin alueelle tapahtuu, toimivaltaisten viranomaisten tai varastosta vastaavan toimivaltaisen viranomaisen on tarkistettava, että 3 kohdassa tarkoitettu toimittamisen vahvistus kirjataan IMSOC:iin tai että 3 kohdan a alakohdassa tarkoitetut allekirjoitetut asiakirjat palautetaan sen rajatarkastusaseman, jonka kautta tuonti unionin alueelle tapahtuu, toimivaltaisille viranomaisille tai varastosta vastaavalle toimivaltaiselle viranomaiselle.

3 jakso

Virallinen valvonta sillä rajatarkastusasemalla, jonka kautta tavarat poistuvat unionin alueelta

32 artikla Unionin alueelta poistuvien tavaroiden esittämistä virallista valvontaa varten koskevat toimijoiden velvollisuudet 1. Toimijoiden on esitettävä sellaiset eläinperäiset tuotteet, sukusolut ja alkiot, eläimistä saatavat sivutuotteet, niistä johdetut tuotteet, heinä ja oljet sekä elintarvikesekoitukset, jotka poistuvat unionin alueelta kuljetettaviksi johonkin kolmanteen maahan, CHED-asiakirjassa ilmoitetun rajatarkastusaseman toimivaltaisille viranomaisille virallista valvontaa varten kyseisten rajatarkastusaseman toimivaltaisten viranomaisten ilmoittamassa paikassa. 2. Toimijoiden on esitettävä 1 kohdassa tarkoitetut tavarat, jotka poistuvat unionin alueelta toimitettaviksi jossakin kolmannessa maassa sijaitsevaan Naton tai Yhdysvaltojen sotilastukikohtaan, täytäntöönpanoasetuksen (EU) 2019/2128 liitteessä vahvistetun mallin mukaisessa virallisessa todistuksessa ilmoitetun rajatarkastusaseman toimivaltaisille viranomaisille virallista valvontaa varten.

33 artikla Virallinen valvonta sillä rajatarkastusasemalla, jonka kautta tavarat poistuvat unionin alueelta 1. Sen rajatarkastusaseman, jonka kautta sukusolut ja alkiot, eläimistä saatavat sivutuotteet, heinä ja oljet sekä elintarvikesekoitukset poistuvat unionin alueelta, toimivaltaisten viranomaisten on tehtävä tunnistustarkastus sen varmistamiseksi, että esitetty lähetys vastaa sen mukana olevassa CHED-asiakirjassa tai 29 artiklan c alakohdassa tarkoitetussa virallisessa todistuksessa ilmoitettua lähetystä. Niiden on erityisesti tarkistettava, että ajoneuvoihin tai kuljetuskontteihin 19 artiklan d alakohdan, 28 artiklan d alakohdan tai 29 artiklan e alakohdan mukaisesti kiinnitetyt sinetit ovat yhä ehjät. 2. Sen rajatarkastusaseman, jonka kautta 1 kohdassa tarkoitetut tavarat poistuvat unionin alueelta, toimivaltaisten viranomaisten on kirjattava virallisen valvonnan tulokset CHED-asiakirjan osaan III tai täytäntöönpanoasetuksen (EU) 2019/2128 liitteessä vahvistetun mallin mukaisen virallisen todistuksen osaan III. Edellä 1 kohdassa tarkoitetuista tarkastuksista vastaavien rajatarkastusaseman toimivaltaisten viranomaisten on kirjattava valvonnan tulokset IMSOC:iin.

4 jakso

Kauttakuljetettavia lähetyksiä koskevat poikkeukset

34 artikla Tiettyjen eläinten ja tiettyjen tavaroiden kauttakuljetus 1. Poiketen siitä, mitä 18 ja 19 artiklassa säädetään, niiden rajatarkastusasemien, joiden kautta tuonti unionin alueelle tapahtuu, toimivaltaiset viranomaiset voivat antaa luvan seuraavien lähetysten kauttakuljetukseen unionin alueen kautta, jos 2 kohdassa vahvistetut edellytykset täyttyvät: a) Jalostukseen ja tuotantoon tarkoitettujen nautaeläinten lähetysten, jotka tulevat Venäjältä Kaliningradin alueelta ja on lähetetty unionin ulkopuolella sijaitsevaan määräpaikkaan ja jotka tulevat Liettuaan ja poistuvat sieltä nimettyjen rajatarkastusasemien kautta, kuljettaminen maanteitse Liettuan kautta. b) Vesiviljelyeläinten lähetysten, jotka tulevat Venäjältä ja on tarkoitettu Venäjälle, kuljettaminen joko suoraan tai toisen kolmannen maan kautta unionin läpi maanteitse tai rautateitse rajatarkastusasemien välillä Latviassa, Liettuassa ja Puolassa. c) Eläinperäisten tuotteiden, elintarvikesekoitusten, eläimistä saatavien sivutuotteiden, niistä johdettujen tuotteiden sekä nauta-, sika-, lammas-, vuohi- ja hevoseläinten sukusolujen ja alkioiden sekä erikseen määritellyistä taudinaiheuttajista vapaiden munien lähetysten, jotka tulevat Venäjältä ja on lähetetty Venäjälle, kuljettaminen joko suoraan tai toisen kolmannen maan kautta unionin läpi maanteitse tai rautateitse rajatarkastusasemien välillä Latviassa, Liettuassa ja Puolassa. d) Munien, munatuotteiden ja siipikarjanlihan lähetysten, jotka tulevat Valko-Venäjältä ja on tarkoitettu Venäjälle Kaliningradin alueelle, kuljettaminen maanteitse tai rautateitse rajatarkastusasemien välillä Liettuassa. e) Vesiviljelyeläinten, eläinperäisten tuotteiden, elintarvikesekoitusten, eläimistä saatavien sivutuotteiden, niistä johdettujen tuotteiden ja nauta-, sika-, lammas-, vuohi- ja hevoseläinten sukusolujen ja alkioiden sekä erikseen määritellyistä taudinaiheuttajista vapaiden munien lähetysten, jotka tulevat Bosnia ja Hertsegovinasta ja saapuvat Kroatiaan Nova Selan maantierajatarkastusaseman kautta ja poistuvat sieltä Pločen satamarajatarkastusaseman kautta, kuljettaminen maanteitse Kroatian kautta. 2. Edellä 1 kohdassa tarkoitettu lupa edellyttää seuraavien edellytysten täyttymistä: a) Sen rajatarkastusaseman, jonka kautta tuonti unionin alueelle tapahtuu, toimivaltaisten viranomaisten on i) suoritettava eläinten lähetysten asiakirjatarkastukset, tunnistustarkastukset ja fyysiset tarkastukset 18 artiklassa säädetyn mukaisesti; ii) suoritettava eläinperäisten tuotteiden, sukusolujen ja alkioiden, eläimistä saatavien sivutuotteiden, niistä johdettujen tuotteiden, heinän ja olkien sekä elintarvikesekoitusten lähetysten asiakirjatarkastukset ja tunnistustarkastukset 19 artiklassa säädetyn mukaisesti; iii) leimattava määrämaana olevaan kolmanteen maahan tarkoitettujen lähetysten mukana olevat viralliset todistukset maininnalla ”AINOASTAAN KAUTTAKULJETUKSEEN EU:N KAUTTA”; iv) säilytettävä iii alakohdassa tarkoitettujen todistusten jäljennökset tai sähköiset versiot sillä rajatarkastusasemalla, jonka kautta tuonti unionin alueelle tapahtuu; v) sinetöitävä lähetyksiä kuljettavat ajoneuvot tai kuljetuskontit. b) Lähetyksestä vastaavan toimijan on varmistettava, että lähetykset kuljetetaan tullivalvonnassa ja purkamatta suoraan sille rajatarkastusasemalle, jonka kautta lähetysten on määrä poistua unionin alueelta. c) Sen rajatarkastusaseman, jonka kautta tavarat poistuvat unionin alueelta, toimivaltaisten viranomaisten on i) suoritettava tunnistustarkastus sen varmistamiseksi, että lähetys, jota sen mukana oleva CHED-asiakirja koskee, tosiasiallisesti poistuu unionin alueelta. Niiden on erityisesti tarkistettava, että ajoneuvoihin tai kuljetuskontteihin kiinnitetyt sinetit ovat yhä ehjät; ii) kirjattava i alakohdassa tarkoitetun virallisen valvonnan tulokset IMSOC:iin. d) Jäsenvaltioiden toimivaltaisten viranomaisten on suoritettava riskeihin perustuvaa valvontaa sen varmistamiseksi, että unionin alueelta poistuvien lähetysten lukumäärä ja eläinten ja tavaroiden määrät vastaavat unionin alueelle saapuvia määriä.

35 artikla Tavaroiden kauttakuljetus unionin alueella sijaitsevaan Naton tai Yhdysvaltojen sotilastukikohtaan 1. Lähetyksestä vastaava toimijan on esitettävä unionin alueella sijaitsevaan Naton tai Yhdysvaltojen sotilastukikohtaan tarkoitetut eläinperäiset tuotteet, sukusolut ja alkiot, eläimistä saatavat sivutuotteet, niistä johdetut tuotteet, heinä ja oljet sekä elintarvikesekoitukset lähetyksen mukana olevassa CHED-asiakirjassa tai täytäntöönpanoasetuksen (EU) 2019/2128 liitteessä vahvistetun mallin mukaisessa virallisessa todistuksessa ilmoitetussa Naton tai Yhdysvaltojen sotilastukikohdassa virallista valvontaa varten. 2. Määräpaikkana olevassa Naton tai Yhdysvaltojen sotilastukikohdassa tarkastuksista vastaavan toimivaltaisen viranomaisen on tehtävä tunnistustarkastus sen varmistamiseksi, että lähetys vastaa sitä lähetystä, jota sen mukana oleva CHED-asiakirja tai komission täytäntöönpanoasetuksen (EU) 2019/2128 liitteessä vahvistetun mallin mukainen virallinen todistus koskee. Sen on erityisesti tarkistettava, että ajoneuvoihin tai kuljetuskontteihin 19 artiklan d alakohdan ja 29 artiklan e alakohdan mukaisesti kiinnitetyt sinetit ovat yhä ehjät. Tarkastuksista Naton tai Yhdysvaltojen sotilastukikohdassa vastaavan toimivaltaisen viranomaisen on kirjattava näiden tarkastusten tulokset IMSOC:iin.

36 artikla Sellaisten tavaroiden kauttakuljetus, joiden maahanpääsyn kolmas maa epää unionin kautta tapahtuneen kuljettamisen jälkeen 1. Sen maantie- tai rautatierajatarkastusaseman, jonka kautta tuonti unionin alueelle tapahtuu, toimivaltaiset viranomaiset voivat antaa luvan eläinperäisten tuotteiden, sukusolujen ja alkioiden, eläimistä saatavien sivutuotteiden, niistä johdettujen tuotteiden, heinän ja olkien sekä elintarvikesekoitusten kauttakuljettamisen jatkumiseen unionin alueen kautta edellyttäen, että seuraavat edellytykset täyttyvät: a) kolmas maa on evännyt tavaralähetyksen maahanpääsyn välittömästi sen jälkeen, kun se on kauttakuljetettu unionin kautta, tai 19 artiklan d alakohdassa, 28 artiklan d alakohdassa tai 29 artiklan e alakohdassa tarkoitettujen toimivaltaisten viranomaisten ajoneuvoon tai kuljetuskonttiin asettamat sinetit ovat yhä ehjät; b) lähetys on 19 artiklan a, b ja c alakohdassa vahvistettujen sääntöjen mukainen. 2. Sen maantie- tai rautatierajatarkastusaseman, jonka kautta tuonti unionin alueelle tapahtuu, toimivaltaisten viranomaisten on sinetöitävä lähetys uudelleen 19 artiklan b ja c alakohdassa tarkoitettujen tarkastusten jälkeen. 3. Toimijoiden on kuljetettava lähetys suoraan johonkin seuraavista määräpaikoista. a) sille rajatarkastusasemalle, joka antoi luvan kauttakuljetukseen unionin kautta; tai b) varastoon, jossa se oli varastoituna ennen kolmannen maan epäämää maahantuloa.

V luku

Eläinten ja tavaroiden kauttakuljetus joltakin unionin alueelta toiseen osaan unionin aluetta jonkin kolmannen maan alueen kautta

37 artikla Eläinten, eläinperäisten tuotteiden, sukusolujen ja alkioiden, eläimistä saatavien sivutuotteiden, niistä johdettujen tuotteiden, heinän ja olkien sekä elintarvikesekoitusten kauttakuljetus 1. Jäsenvaltioiden toimivaltaisten viranomaisten on varmistettava, että eläinten, eläinperäisten tuotteiden, sukusolujen ja alkioiden, eläimistä saatavien sivutuotteiden, niistä johdettujen tuotteiden, heinän ja olkien sekä elintarvikesekoitusten lähetykset, jotka siirretään joltakin unionin alueelta toiseen osaan unionin aluetta jonkin kolmannen maan alueen kautta, kuljetetaan tullivalvonnassa. 2. Edellä 1 kohdassa tarkoitetuista lähetyksistä, jotka ovat kulkeneet jonkin kolmannen maan alueen kautta, vastaavien toimijoiden on esitettävä lähetykset silloin, kun ne tuodaan uudelleen unionin alueelle, a) sellaisen rajatarkastusaseman, joka on nimetty jotakin 1 kohdassa tarkoitettua eläinten ja tavaroiden luokkaa varten, toimivaltaisille viranomaisille; tai b) edellä a alakohdassa tarkoitettujen toimivaltaisten viranomaisen ilmoittamassa paikassa, joka sijaitsee lähellä rajatarkastusasemaa. 3. Sen rajatarkastusaseman, jonka kautta uudelleentuonti unionin alueelle tapahtuu, toimivaltaisten viranomaisten on a) tehtävä asiakirjatarkastus lähetykseen kuuluvien eläinten ja tavaroiden alkuperän todentamiseksi; b) tarkistettava eläinten terveystilanne niissä kolmansissa maissa, joiden kautta lähetyksiä on kuljetettu, sekä lähetysten mukana olevat asiaankuuluvat viralliset todistukset ja asiakirjat, jos asetuksen (EU) 2017/625 1 artiklan 2 kohdan d ja e alakohdassa tarkoitetuissa säännöissä niin vaaditaan; c) tehtävä tunnistustarkastus sen varmistamiseksi, että ajoneuvoihin tai kuljetuskontteihin kiinnitetyt sinetit ovat yhä ehjät, jos asetuksen (EU) 2017/625 1 artiklan 2 kohdan d ja e alakohdassa tarkoitetuissa säännöissä niin vaaditaan. 4. Kun epäillään asetuksen (EU) 2017/625 1 artiklan 2 kohdassa tarkoitettujen sääntöjen noudattamatta jättämistä, sen rajatarkastusaseman, jonka kautta uudelleentuonti unionin alueelle tapahtuu, toimivaltaisten viranomaisten on 3 kohdassa säädettyjen tarkastusten lisäksi tehtävä tunnistustarkastukset ja fyysiset tarkastukset. 5. Toimijoiden on esitettävä eläinten lähetykset, jotka siirretään jostakin unionin alueen osasta toiseen osaan unionin aluetta jonkin kolmannen maan alueen kautta, virallisia tarkastuksia varten paikassa, jossa ne poistuvat unionin alueelta. 6. Unionista poistumispaikan toimivaltaisen viranomaisen on a) suoritettava tarkastukset, jos asetuksen (EU) 2017/625 1 artiklan 2 kohdan d ja e alakohdassa tarkoitetuissa säännöissä niin vaaditaan; b) leimattava lähetyksen mukana oleva virallinen todistus maininnalla ”AINOASTAAN KAUTTAKULJETUKSEEN EUROOPAN UNIONIN ERI ALUEIDEN VÄLILLÄ [kolmannen maan nimi] KAUTTA”.

38 artikla Neumin käytävä 1. Kun eläinperäisten tuotteiden, sukusolujen ja alkioiden, eläimistä saatavien sivutuotteiden, niistä johdettujen tuotteiden, heinän ja olkien sekä elintarvikesekoitusten lähetykset tulevat Kroatian alueelta kauttakuljetettaviksi Bosnia ja Hertsegovinan alueen kautta Neumin käytävässä ja ennen kuin kyseiset lähetykset poistuvat Kroatian alueelta Klekin tai Zaton Dolin saapumispaikkojen kautta, Kroatian toimivaltaisten viranomaisten on a) sinetöitävä ajoneuvot tai kuljetuskontit ennen lähetyksen kulkua Neumin käytävän kautta; b) kirjattava lähetyksiä kuljettavien ajoneuvojen lähtöpäivä ja -aika. 2. Kun 1 kohdassa tarkoitetut lähetykset saapuvat uudelleen Kroatian alueelle Klekin tai Zaton Dolin saapumispaikoissa, Kroatian toimivaltaisten viranomaisten on a) tarkistettava, että ajoneuvoissa tai kuljetuskonteissa olevat sinetit ovat yhä ehjät, b) kirjattava lähetyksiä kuljettavien ajoneuvojen saapumispäivä ja -aika. 3. Kroatian toimivaltaisten viranomaisten on toteutettava asiaankuuluvia toimenpiteitä asetuksen (EU) 2017/625 65 artiklan mukaisesti, jos a) edellä 1 kohdassa tarkoitettu sinetti on rikkoutunut Neumin käytävän kautta kuljettamisen aikana; tai b) kauttakuljetusaika on pidempi kuin Klekin ja Zaton Dolin saapumispaikkojen väliseen matkaan tarvittava aika.

VI luku

Loppusäännökset

39 artikla Kumoamiset Kumotaan päätökset 2000/208/EY ja 2000/571/EY ja täytäntöönpanopäätös 2011/215/EU 14 päivästä joulukuuta 2019 alkaen.

40 artikla Päätöksen 2007/777/EY muuttaminen Muutetaan päätös 2007/777/EY seuraavasti: 1) Muutetaan 6 artikla seuraavasti: a) poistetaan 1 kohdan b, c ja d alakohta; b) poistetaan 2 ja 3 kohta; 2) Muutetaan 6 a artikla seuraavasti: a) poistetaan 1 kohdan b, c ja d alakohta; b) poistetaan 2 ja 3 kohta.

41 artikla Asetuksen (EY) N:o 798/2008 muuttaminen Muutetaan asetuksen (EY) N:o 798/2008 18 artikla seuraavasti: 1) poistetaan 1 kohdan b, c ja d alakohta; 2) poistetaan 2 kohdan b, c ja d alakohta; 3) poistetaan 3 ja 4 kohta.

42 artikla Asetuksen (EY) N:o 1251/2008 muuttaminen Muutetaan asetuksen (EY) N:o 1251/2008 17 artikla seuraavasti: 1) poistetaan 1 kohdan b, c ja d alakohta; 2) poistetaan 2 ja 3 kohta.

43 artikla Asetuksen (EY) N:o 119/2009 muuttaminen Muutetaan asetuksen (EY) N:o 119/2009 5 artikla seuraavasti: 1) poistetaan 1 kohdan b, c ja d alakohta; 2) poistetaan 2 ja 3 kohta.

44 artikla Asetuksen (EU) N:o 206/2010 muuttaminen Muutetaan asetus (EU) N:o 206/2010 seuraavasti: 1) Muutetaan 12 a artikla seuraavasti: a) poistetaan 1 kohdan d ja e alakohta; b) poistetaan 2 kohta; c) poistetaan 4 kohta; 2) Muutetaan 17 artikla seuraavasti: a) poistetaan 1 kohdan b, c ja d alakohta; b) poistetaan 2 ja 3 kohta; 3) Muutetaan 17 a artikla seuraavasti: a) poistetaan 1 kohdan b, c ja d alakohta; b) poistetaan 2 ja 3 kohta.

45 artikla Asetuksen (EU) N:o 605/2010 muuttaminen Muutetaan asetus (EU) N:o 605/2010 seuraavasti: 1) Muutetaan 7 artikla seuraavasti: a) poistetaan 1 kohdan b, c ja d alakohta; b) poistetaan 2 ja 3 kohta; 2) poistetaan 7 a artiklan 2 ja 3 kohta.

46 artikla Asetuksen (EU) N:o 142/2011 muuttaminen Muutetaan asetus (EU) N:o 142/2011 seuraavasti: 1) Muutetaan 29 artikla seuraavasti: a) poistetaan 1 kohdan b, c ja d alakohta; b) poistetaan 2 ja 3 kohta; 2) Muutetaan 29 a artikla seuraavasti: a) poistetaan 1 kohdan b, c ja d alakohta; b) poistetaan 2 ja 3 kohta.

47 artikla Asetuksen (EU) N:o 28/2012 muuttaminen Muutetaan asetus (EU) N:o 28/2012 seuraavasti: 1) Muutetaan 5 artikla seuraavasti: a) poistetaan 1 kohdan b, c ja d alakohta; b) poistetaan 2 ja 3 kohta; 2) Muutetaan 5 a artikla seuraavasti: a) poistetaan 1 kohdan b, c ja d alakohta; b) poistetaan 2 ja 3 kohta.

48 artikla Täytäntöönpanoasetuksen (EU) 2016/759 muuttaminen Muutetaan täytäntöönpanoasetuksen (EU) 2016/759 5 artikla seuraavasti: 1) poistetaan 1 kohdan b, c ja d alakohta; 2) poistetaan 2 ja 3 kohta.

49 artikla Voimaantulo ja soveltamispäivä Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 14 päivästä joulukuuta 2019.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 10 päivänä lokakuuta 2019. Komission puolesta Puheenjohtaja Jean-Claude JUNCKER

(1) EUVL L 95, 7.4.2017, s. 1.

(2) Euroopan parlamentin ja neuvoston asetus (EY) N:o 178/2002, annettu 28 päivänä tammikuuta 2002, elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä (EYVL L 31, 1.2.2002, s. 1).

(3) Euroopan parlamentin ja neuvoston asetus (EU) N:o 952/2013, annettu 9 päivänä lokakuuta 2013, unionin tullikoodeksista (EUVL L 269, 10.10.2013, s. 1).

(4) Euroopan parlamentin ja neuvoston asetus (EY) N:o 852/2004, annettu 29 päivänä huhtikuuta 2004, elintarvikehygieniasta (EUVL L 139, 30.4.2004, s. 1).

(5) Euroopan parlamentin ja neuvoston asetus (EY) N:o 183/2005, annettu 12 päivänä tammikuuta 2005, rehuhygieniaa koskevista vaatimuksista (EUVL L 35, 8.2.2005, s. 1).

(6) Neuvoston asetus (EY) N:o 1/2005, tehty 22 päivänä joulukuuta 2004, eläinten suojelusta kuljetuksen ja siihen liittyvien toimenpiteiden aikana sekä direktiivien 64/432/ETY ja 93/119/EY ja asetuksen (EY) N:o 1255/97 muuttamisesta (EUVL L 3, 5.1.2005, s. 1).

(7) Komission asetus (EU) N:o 142/2011, annettu 25 päivänä helmikuuta 2011, muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä sekä asetuksen (EY) N:o 1774/2002 kumoamisesta annetun Euroopan parlamentin ja neuvoston asetuksen (EY) N:o 1069/2009 täytäntöönpanosta sekä neuvoston direktiivin 97/78/EY täytäntöönpanosta tiettyjen näytteiden ja tuotteiden osalta, jotka vapautetaan kyseisen direktiivin mukaisista eläinlääkärintarkastuksista rajatarkastusasemilla (EUVL L 54, 26.2.2011, s. 1).

(8) Euroopan parlamentin ja neuvoston asetus (EU) 2016/2031, annettu 26 päivänä lokakuuta 2016, kasvintuhoojien vastaisista suojatoimenpiteistä, Euroopan parlamentin ja neuvoston asetusten (EU) N:o 228/2013, (EU) N:o 652/2014 ja (EU) N:o 1143/2014 muuttamisesta sekä neuvoston direktiivien 69/464/ETY, 74/647/ETY, 93/85/ETY, 98/57/EY, 2000/29/EY, 2006/91/EY ja 2007/33/EY kumoamisesta (EUVL L 317, 23.11.2016, s. 4).

(9) Komission päätös 2000/208/EY, tehty 24 päivänä helmikuuta 2000, eläinperäisten tuotteiden passitusta kolmannesta maasta ainoastaan maanteitse Euroopan yhteisön kautta toiseen kolmanteen maahan koskevan neuvoston direktiivin 97/78/EY soveltamista koskevista yksityiskohtaisista säännöistä (EUVL L 64, 11.3.2000, s. 20).

(10) Komission päätös 2000/571/EY, tehty 8 päivänä syyskuuta 2000, vapaa-alueille, vapaavarastoihin tai tullivarastoihin taikka rajat ylittäviin merikuljetusvälineisiin hankintoja toimittaville toimijoille tarkoitettujen kolmansien maiden tuotteiden eläinlääkärintarkastusta koskevista menetelmistä (EYVL L 240, 23.9.2000, s. 14).

(11) Komission täytäntöönpanopäätös 2011/215/EU, annettu 4 päivänä huhtikuuta 2011, neuvoston direktiivin 97/78/EY täytäntöönpanosta siltä osin kuin on kyse unioniin tuotaviksi tai kolmansiin maihin tarkoitettujen tuote-erien uudelleenlastauksesta saapumisrajatarkastusasemalla (EUVL L 90, 6.4.2011, s. 50).

(12) Komission päätös 2007/777/EY, tehty 29 päivänä marraskuuta 2007, eläinten terveyttä ja kansanterveyttä koskevista edellytyksistä ja todistusmalleista ihmisravinnoksi tarkoitettujen tiettyjen lihavalmisteiden ja käsiteltyjen mahojen, rakkojen ja suolten tuonnissa kolmansista maista sekä päätöksen 2005/432/EY kumoamisesta (EUVL L 312, 30.11.2007, s. 49).

(13) Komission asetus (EY) N:o 798/2008, annettu 8 päivänä elokuuta 2008, sellaisten kolmansien maiden ja niiden alueiden, vyöhykkeiden tai erillisalueiden luettelon vahvistamisesta, joista saa tuoda yhteisöön tai kuljettaa yhteisön kautta siipikarjaa ja siipikarjatuotteita, sekä eläinlääkärintodistuksia koskevista vaatimuksista (EUVL L 226, 23.8.2008, s. 1).

(14) Komission asetus (EY) N:o 1251/2008, annettu 12 päivänä joulukuuta 2008, neuvoston direktiivin 2006/88/EY täytäntöönpanosta vesiviljelyeläinten ja niistä saatavien tuotteiden markkinoille saattamista ja yhteisöön tuontia koskevien edellytysten ja todistusvaatimusten osalta ja tartunnanlevittäjälajien luettelon vahvistamiseksi (EUVL L 337, 16.12.2008, s. 41).

(15) Komission asetus (EY) N:o 119/2009, annettu 9 päivänä helmikuuta 2009, luettelon vahvistamisesta kolmansista maista tai niiden osista, joista saa tuoda yhteisöön tai kuljettaa yhteisön kautta luonnonvaraisten jäniseläinten, tiettyjen luonnonvaraisten maanisäkkäiden ja tarhattujen kanien lihaa, sekä eläinlääkärintodistuksia koskevista vaatimuksista (EUVL L 39, 10.2.2009, s. 12).

(16) Komission asetus (EU) N:o 206/2010, annettu 12 päivänä maaliskuuta 2010, sellaisten kolmansien maiden ja alueiden tai niiden osien luetteloiden vahvistamisesta, joista on sallittua tuoda Euroopan unionin alueelle tiettyjä eläimiä ja tuoretta lihaa, sekä eläinlääkärintodistuksia koskevista vaatimuksista (EUVL L 73, 20.3.2010, s. 1).

(17) Komission asetus (EU) N:o 605/2010, annettu 2 päivänä heinäkuuta 2010, eläinten terveyttä ja kansanterveyttä sekä eläinlääkärintodistuksia koskevista vaatimuksista ihmisravinnoksi tarkoitettujen raakamaidon, maitotuotteiden, ternimaidon ja ternimaitotuotteiden Euroopan unionin alueelle tuontia varten (EUVL L 175, 10.7.2010, s. 1).

(18) Komission asetus (EU) N:o 28/2012, annettu 11 päivänä tammikuuta 2012, todistuksia koskevista vaatimuksista tiettyjen elintarvikesekoitusten tuonnissa unioniin ja kuljetuksessa unionin kautta sekä päätöksen 2007/275/EY ja asetuksen (EY) N:o 1162/2009 muuttamisesta (EUVL L 12, 14.1.2012, s. 1).

(19) Komission täytäntöönpanoasetus (EU) 2016/759, annettu 28 päivänä huhtikuuta 2016, niiden kolmansien maiden, kolmansien maiden osien ja alueiden luettelojen laatimisesta, joista jäsenvaltioiden on sallittava tiettyjen ihmisravinnoksi tarkoitettujen eläinperäisten tuotteiden tuonti unioniin, todistuksia koskevien vaatimusten vahvistamisesta, asetuksen (EY) N:o 2074/2005 muuttamisesta ja päätöksen 2003/812/EY kumoamisesta (EUVL L 126, 14.5.2016, s. 13).

(20) Euroopan parlamentin ja neuvoston asetus (EU) 2016/429, annettu 9 päivänä maaliskuuta 2016, tarttuvista eläintaudeista sekä tiettyjen eläinterveyttä koskevien säädösten muuttamisesta ja kumoamisesta (EUVL L 84, 31.3.2016, s. 1).

(21) Komission delegoitu asetus (EU) 2019/2122, annettu 10 päivänä lokakuuta 2019, Euroopan parlamentin ja neuvoston asetuksen (EU) 2017/625 täydentämisestä siltä osin kuin on kyse rajatarkastusasemilla tehtävästä virallisesta valvonnasta vapautetuista tietyistä eläinten ja tavaroiden luokista, matkustajien henkilökohtaisiin matkatavaroihin kohdistuvasta erityisestä valvonnasta ja luonnollisille henkilöille osoitetuista pienistä tavaralähetyksistä, joita ei ole tarkoitus saattaa markkinoille, sekä asetuksen (EU) N:o 142/2011 muuttamisesta (katso tämän virallisen lehden sivu 45).

(22) Katso http://www.edqm.eu (viimeisin laitos).

(23) Komission täytäntöönpanoasetus (EU) 2019/1014, annettu 12 päivänä kesäkuuta 2019, rajatarkastusasemiin, mukaan luettuna tarkastuskeskuksiin, ja rajatarkastusasemien ja valvontapisteiden luetteloiden muotoon ja niissä käytettäviin luokkiin ja lyhenteisiin sovellettavia vähimmäisvaatimuksia koskevista yksityiskohtaisista säännöistä (EUVL L 165, 21.6.2019, s. 10).

(24) Komission täytäntöönpanoasetus (EU) 2019/2128, annettu 12 päivänä marraskuuta 2019, sellaisia tavaroita koskevan virallisen todistuksen mallista sekä myöntämissäännöistä, jotka toimitetaan unionista lähteville aluksille ja on tarkoitettu laivamuonitukseen tai miehistön ja matkustajien kulutukseen tai jotka toimitetaan johonkin Naton tai Yhdysvaltojen sotilastukikohtaan (katso tämän virallisen lehden sivu 114).

(25) Euroopan parlamentin ja neuvoston asetus (EY) N:o 1069/2009, annettu 21 päivänä lokakuuta 2009, muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä sekä asetuksen (EY) N:o 1774/2002 kumoamisesta (EUVL L 300, 14.11.2009, s. 1).